Дзеннинг Тошкентдаги бир бўлаги: Марказий Осиёда ягона бўлган будда ибодатхонаси ҳақида — Репортажи Дзеннинг Тошкентдаги бир бўлаги: Марказий Осиёда ягона бўлган будда ибодатхонаси ҳақида — Репортажи\nЖурналист (Ташкент). Участница Школы аналитической журналистики CABAR.asia\nДзеннинг Тошкентдаги бир бўлаги: Марказий Осиёда ягона бўлган будда ибодатхонаси ҳақида\nЎзбекистонда буддойилар сон жиҳатдан мусулмонлар, христианлар ва яҳудийлардан кейин тўртинчи ўринда туради. Ушбу динга мамлакат аҳолисининг 0,2 фоизи эътиқод қилади. Айнан Ўзбекистонда Марказий Осиёда амалда бўлган ягона будда ибодатхонаси жойлашган.\nЎзбекистонда буддизмнинг илк қадимий ёдгорликларидан бир қанчаси топилган бўлиб, бугунги кунда ушбу ёдгорликлар ЮНЕСКО мерослари рўйхатига киритилган. Буддизмга тегишли қадимий маданият қолдиқларининг умумий сони йигирмага яқин ва улар асосан Термиз ва унинг атрофида жойлашган.\nЯнг Ки Хун. Photo: 24.kz\nШулардан бири – Фаёз тепа ибодатхонаси. Ўзбекистондаги будда ибодатхонаси тарихи айнан шу жойдан бошланади. Қазиш ишларини ушбу ҳудудда академик Эдвард Ртвеладзе бошчилигидаги ўзбек-япон экспедицияси олиб борган. Экспедиция иштирокчиларидан бири, Жанубий Кореялик тарих фанлари доктори Янг Ки Хун Ўзбекистонда қолиб, мамлакатдаги илк бутхонани барпо этишга қарор қилади.\nБундан ташқари, буддизм эътиқодига кўра, Будда Майтрея катта эҳтимол билан ҳозирги Ўзбекистон ҳудудига келади.\nБуддизм башоратларига кўра, Будда Майтрея мукаммал фикр ойдинлашуви билан келадиган буюк пайғамбар. У инсонларга янги таълимот олиб келади ва уни барча биддизм маслакдошлари тан олади.\n1991 йилдан бери бутхона “Чаинса” (“Ҳамдардлик”) деб аталади: Кореядаги энг йирик будда нишони “Чогё”дан. Тошкент чеккасида жойлашган ушбу ибодатхона нафақат Ўзбекистонда, балки бутун Марказий Осиёда амалда бўлган ягона бутхона ҳисобланади.\nИлгари ушбу ибодатхона шаҳар ҳудудида жойлашган эди, бироқ бир неча йил олдин Тошкент чеккасига, Дадахўжаев кўчасига, кўчирилди. Эски ҳудуд майдони жуда кичкина бўлган. Photo: hook.report/М.Шавкатов\nКўнгиллилар ёрдами эвазига янги майдон сотиб олинган, таъмирлаш ишлари олиб борилиб, ибодатхона ҳовлиси буддизмнинг барча қоидаларига амал қилинган ҳолда ўзгартирилган. Бутхона ҳудудида ҳатто нилуфарлар ва балиқлар билан тўла кичик бир кўлча ҳам бор. Photo: hook.report/М.Шавкатов\nБино ичкарисида китоблар жойланган кўплаб стеллажларни учратиш мумкин. Шунингдек, бажарилиши шарт бўлган ибодатлар учун алоҳида хона бор. Хонанинг ўртасида Будда ҳайкали жойлашган. Photo: hook.report/М.Шавкатов\nУшбу бутхона бош руҳоний Янг Ки Хун томонидан барпо этилган бўлиб, бугунги кунда давлатга умуман қарам эмас. Ибодатхона руҳоний ва унинг маслакдошларининг маблағлари эвазига фаолият олиб боради. Шам ва хушҳидларни Тошкентга иш билан келган ёки бу ерда бизнес юритаётган жанубий кореяликлар ўз юртидан олиб келишади.\nБу ерда асосан буддизмнинг Сон оқимига амал қилишади. Сон йўналиши дунёга машҳур бўлиб, бошқача қилиб Дзен буддизм деб ҳам аталади.\nДзен – буддизмнинг шарқий Осиё мамлакатларидаги энг йирик ва кенг тарқалган таълимларидан бири. Дзен фалсафаси мушоҳада қилиш йўли билан фикр ойдинлашувига эришишга асосланган. Амалиёт пайтида дзен буддистлари ўй-ҳаёлларини фақат ҳозирги онга жамлаш билан машғул бўлишади.\nБутхона руҳонийсининг ўринбосари Александр Хегайнинг айтишича, ибодат қилиш учун ташриф буюрувчиларнинг умумий сони 100-150 тани ташкил қилади. Улар асосан маҳаллий ёки чет эллик корейслар. Бироқ ибодатхона эшиклари буддизм маданияти ва анъаналарига қизиқувчи ҳар бир киши учун очиқ:\nАлександр Хегай. Photo: hook.report/М.Шавкатов\n— Одамлар бу ерга ички сокинлик ва уйғунлик излаб келишади. Биз унга медитация орқали эришамиз.\nСурхондарё ва бошқа вилоятларда топилган ёдгорликлар одамларда буддизмга бўлган қизиқишни кучайтирди. Ибодатхонамизга Жанубий Корея, Таиланд, Мьянма, Япония каби давлатлардан келган роҳиблар ташриф буюришади. Бош руҳонийимиз ўттиз йилдан бери Ўзбекистонда эканликларининг асосий сабаларидан бири ҳам шу.\nИбодатхонамизга илм олиш мақсадида ҳам келишади. Буддизм дунёдаги энг қадимий динлардан бири бўлишига қарамасдан, юртимизда кўплар биз ҳақимизда кам билишади. Шунинг учун маҳаллий гидлар бутхонага экскурсиялар уюштиришади. Баъзан тарих ўқитувчилари ўз шогирдларини буддизм таълимоти билан яқиндан таништириш учун уларни бу ерга олиб келишади.\nИбодатхона эшиклари доимо очиқ, мен ёки бош руҳониймиз келганларга буддизм, ибодатхона тарихи ва динимизмнинг нозик тафсилотлари ҳақида сўзлаб берамиз.\nҲафтанинг ҳар охирги куни бизда якшаба ибодати ўтказилади, шундан сўнг ҳаммамиз тамадди қилиш учун бир дастурхон атрофида йиғиламиз. Байрам кунлари ибодатхонамизда бир вақтнинг ўзида юзга яқин одам бўлади. Диндорлар ибодат ёки медитация қилиш билан машғул бўлишади.\nЖанубий Кореяда баъзи монахлар бутхонанинг ўзида яшашади, лекин бизда ҳозир бундайлар йўқ. Аммо ибодатхонамиз ҳар қандай жинс, миллат, эътиқод вакиллари учун очиқ.\nКелажакда ибодатхона фаолияти доирасини кенгайтириш режалаштирилмоқда. Диний маросимлар маркази, ибодат учун кенг зал, офис ҳамда тўй ва бошқа тантанали маросимларни ўтказиш учун зиёфат хоналар қуриш кўзда тутилган. Лекин ҳозирча майдон масаласи муаммо бўлиб қолмоқда”.\nЎтган йили Зангиота ҳокимияти йўлни кенгайтириш мақсадида ибодатхона майдонининг бир қисмини мусодара қилмоқчи бўлди. Яъни ҳовлидан бошлаб, ибодат қилиш залигача бўлган 21 метр ҳудуд бузиб ташланиши кўзда тутилган эди.\nБу шахсий мулкни мусодара қилиш ҳолатларининг оддий бир кўриниши эмасди. Буддизм динида ибодатхона майдонининг ҳар бир қаричи муқаддас ва маънога бой ҳисобланади. Ушбу интизомнинг бузулиши билан ибодатхона ўз қиймат ва мазмунини йўқотади.\nБу муаммо монах Янг Ки Хун ва диндорларни ташвишга солди. Улар ушбу масала юзасидан ҳокимиятга мурожаат қилишди, ҳукумат порталига хатлар ёзишди.\nЎтган йилнинг октябр ойида автотрасса харитасига тўғрилаш киритилди. Аммо 27 декабр куни ҳокимият ибодатхона майдонида йўл қуришга яна қарор қилгани маълум бўлди.\nМузокаралар натижасида томонлар муросага келишди. Ибодатхона учун мусодара қилинган майдон билан қиймати бир хил бўлган бошқа ер майдони ажратиладиган бўлди. Ажратилган ҳудудда янги бутхона жойлашиши режалаштирилган. Диндорлар янги ибодатхона охиригача ўша жойда қолишига умид қилишмоқда.\nМазкур мақола IWPR ташкилотининг «Марказий Осиёда очиқ диалог орқали барқарорлик» лойиҳаси доирасида тайёрланди.\nЧастичка Дзэна в Ташкенте: Как устроен единственный действующий буддийский храм в Центральной Азии\nУзбекистан усиливает давление на религиозные организации\nКак Telegram стал сервисом №1 в Узбекистане\nҚандай қилиб Telegram Ўзбекистонда биринчи рақамли сервисга айланди?


Менинг уйим 2 қисм — Dilkashradio.com\nМенинг уйим 2 қисм\nУй — бу ота, она ва болалар бир-бирини бахтли қилиш учун ҳаракат қилган ҳолда ўз бахтларини топадиган жойдир. Салом азизлар! Сизлар билан яна радио тўлқинлар орқали учрашиб турганимдан бенихоят хурсандман. Ўтган сафар биз сизлар билан уй хақидаги хикояни сизга хавола қилган эдик. Бугун эса хикоянинг давомини тинглаймиз. Ҳазрати Сулаймон пайғамбар шундай деган эдилар: «Ўғлингни жазолаб тур, шунда у сени тинчликка етказади, қалбингни шодликка тўлдиради» (Ҳкм.29:17). Ҳозир кўпчилик одамлар ўзларини доно деб ўйлаб, фарзанд тарбияси бўйича катта-катта хатоларга йўл қўйишмоқда. Ёш айғирларни эгарга ўргатиб бориш керак, акс ҳолда ёввойилашиб кетишади. Бироқ шундай оталар ҳам борки, улар фарзандининг ҳар бир хатосидан ғазабланиб, жаҳл отига минишади. Шамол кам бўлса тегирмон бекор қолади, бироқ шамол керагидан кўп бўлса — бутун тегирмонни ағдариб юборади. Ғазабланиб фарзандларини калтаклайдиган одамлар одатда мақсадга эриша олмайди. Фарзандларингизни жисмонан ёки руҳан шикастлаб қўймаслик учун Худодан ақл-донолик сўранг. Худонинг Каломига мувофиқ равишда бошқарилаётган уйда фаришталар ҳам ўзларини яхши ҳис қилишади.\nБолаларга нисбатан яхши ва бир вақтнинг ўзида жиддий муносабатда бўлишимиз керак. Уларни ўз ҳолига ташлаб қўйиш нотўғри. Бола чинқираётган пайтда уни ўз ҳолига ташлаб қўйсангиз, тарбияси яхшигина бузилган фарзандга эга бўласиз. «Қамчи билан насиҳат фарзандга ақл беради, ўз ҳолига ташлаб қўйилган бола эса онасига уят келтиради» (Ҳкм.29:15). Болаларимиз кичкиналигида уларни тарбия қилиш ҳақида бош қотирмасак, вояга етгандан сўнг бошимизга бало бўлади. Ҳеч қачон болалар билан гаплашганда ўртага ёлғон аралаштирманг: бизнинг «ҳа» сўзимиз ростдан ҳа эканлигини, «йўқ» сўзимиз эса йўқ эканини улар билиши керак. Болаларингизга нимаики ваъда қилган бўлсангиз, совғами ёки ҳатто жазоми, албатта бажаринг. Қўлингиздаги бор имкониятларни ишга солган ҳолда фарзандларингизни бўйсунишга ўргатинг: бўйсунмайдиган болалар бахтсиз бўлади. Болам бахтли бўлсин десангиз уни бўйсунишга мажбур қилинг. Агар ота бир марта обрўсини йўқотса, кейин уни тиклаш жуда ҳам қийин бўлади. Фарзандларингизда ғазаб пайдо қилманг, уларни қўрқитманг ҳам. Кичкинтойлар Худодан қўрқишни ўргансин. Ўшандагина сиз ўз уйингизни бошқара оласиз, уйингиз Худонинг баракаси остида бўлади. Аёллар ўз уйлари ўзларининг давлати эканини, хонадоннинг бахт-саодати биринчи навбатда уларнинг ўзларига боғлиқ эканини англаб олишлари лозим. Ўзининг узун тили билан эрини қийнайдиган хотин ёмон хотин. Тозаликка бефарқ, ғийбат қилишни яхши кўрадиган аёллар ўз эрларини жинни бўлишгача олиб боради. Аёл эрини эъзозлаб, ҳурмат қилиш ўрнига, доим у билан жанжаллашиб баҳс қиладиган бўлса оилада хурсандчилик бўлмайди. Кўчада фариштадек, жамоатда авлиёдек кўринадиган, аммо ўз уйида иблис ролини ўйнайдиган аёллардан Худо сақласин. Мен бундай заҳарни ҳали тотиб кўрмадим, аммо ҳар куни уни ичишга мажбур бўлган инсонларга чин кўнгилдан ўз ҳамдардлигимни билдираман.\nОиласини севадиган эр, эрига муносиб хотин ва яхши тарбия топган болалардан иборат оила қимматбаҳо бир жавоҳирга ўхшайди. Худо яратган “ташкилотлар” ичида энг буюги — оила. Менинг камтарона уйим мен учун парламентдан ҳам азиз. Бизнесда эришган ютуқларингиз билан, маҳаллада қозонган обрў-эътиборингиз мақтанишингиз мумкин, бироқ мен учун ўзимнинг кичкина “боғимни” парвариш қилиш, фарзандларимни Оллоҳга ибодат қилишга ўргатиш афзалроқ. Сизга Хикоя ёқди деган умиддаман. Уйингиздан Худонинг мухаббати хеч аримасин. Хайр азизлар.\nИнсоннинг ақли 03


Украина: бўлгинчилар референдум ўтказишга келишганлар - BBC O'zbek\nУкраина: бўлгинчилар референдум ўтказишга келишганлар\nУкраина шарқидаги россияпараст бўлгинчилар 11 майга белгиланган федерация ҳақидаги референдумни қолдирмаслик қарорига келганлар.\n"Референдум 11 майда бўлади", - деган Донецкдаги россияпарастлар раҳбарларидан Мирослав Руденко Интерфаксга.\nОлдинроқ Россия Президенти Путин референдумни бошқа муддатга кўчириш таклифи билан чиққан эди.\nЧоршанба куни ЕҲҲҚ вакили билан учрашувдан сўнг Владимир Путин бўлгинчилардан Украина шарқидаги вилоятларнинг мустақиллиги учуч режаланган референдумни бошқа муддатга қолдиришни сўраган, расмий Киевдан эса бўлгинчиларга қарши амалиётларни тўхтатишга чақирган эди.\nДонецк ва Луганскдаги россияпарастлар бу масалани бугун "халқ кенгаши"да кўриб чиқишларини айтганлар.\nРеферендум ўтказиш керакми?\n"Биз Путиннинг тутаётган мавқеини ҳурмат қиламиз. У мулоҳазали сиёсатчи ва шунинг учун унинг таклифини халқ мажлисида муҳокама қилиб бир қарорга келмоқчимиз", деган "Донецк халқ республикаси" раҳбарларидан бири Денис Пушилин.\nЛуганскдаги бўлгинчилар ҳам Путиннинг референдумни қолдириш ҳақидаги таклифи барча тарафдорлари билан муҳокама қилинишини билдирганлар.\nБаъзи фаоллар, жумладан "Донецк халқ республикаси" вакили Александр Васковский референдумни қолдириб бўлмаслигини ва уни ўтказишга тайёргарлик кетаётганини айтмоқда.\nАҚШ ва Оврўпо Иттифоқи воқеалар ривожининг бу тарзда ўзгаришини, ҳамда Путиннинг таклифини қувватлаганлар. Улар 11 майга белгиланган референдум ўтган тақдирда ҳам ноқонуний ҳисобланиши, шунинг учун референдумни тўлиқ бекор қилиш мақсадга мувофиқлигини айтишган.\nЕҲҲТ нинг амалдаги раиси Швецария президенти Диде Буркхалтер билан музокаралардан сўнг Владимир Путин референдумни орқага суриш музокаралар столига ўтириш имконини яратишини айтди.\nПутиннинг Украинада "25 майга белгиланган президентлик сайловлари "тўғри йўлдаги ҳаракат" деган фикри кўпчилик учун кутилмаган бўлди.\nАйни вақтда жаноб Путин "фуқаролар ўз ҳуқуқлари кафолатланганига ишонч ҳосил қилмас экан сайловлардан маъно йўқлиги, Украинада шарқидаги одамларнинг ҳуқуқлари таъминлаши зарурлиги"ни ҳам урғулаган.\nМосква Украинадаги инқироз сабаб русийзабон аҳолини ҳимоя қилишга ваъда бериб келади.\nБундан олдин Ташқи ишлар вазири Сергей Лавров президентлик сайловларини "одатий эмас"лигини айтган бўлса, Кремл матбуот воизи Песков ҳозирги вазиятда сайловлар ўтказиш абсурд" деганди.\nРоссия президентининг мурожаатидан сўнг унга жавобан муваққат бош вазир Арсений Яценюк 11 майда Украинада ҳеч қандай референдум белгиланмагани ва Путиннинг бундай гаплари "катта давлат раҳбари"га ярашмаслигини ҳам қайд этган.\nАмалиётлар давом этади\nУкраина ҳукумати мамлакат шарқида бўлгинчиларга қарши ҳарбий амалиётларни ҳали тўхтатганича йўқ.\n"Референдум муддати кўчириладими ёки улар референдум натижаларини эълон қиладиларми, ҳеч бир аҳамияти йўқ. Аксилтеррор амалиётлар давом этаверади", деб маълум қилган Украина Хавфсизлик кенгаши раҳбари Андрей Парубий.\nЎз навбатида Украинанинг вақтинча президенти Олександр Турчинов Путиннинг мурожаатини изоҳлаган ва ҳукумат Донецк ҳамда Луганск вилоятларидаги халқ вакиллари билан музокараларга тайёрлигини билдирган.\nБироқ унинг сўзларига кўра, қўли қон бўлган жиноятчилар билан музокара ўтказилмайди.\n"Фақатгина кимки қотилликка алоқаси бўлмаса, қуролни топшириб, эгаллаб олган биноларни бўшатса улар амнистияга тушади".\nЧоршанба куни Владимир Путин Россия армияси Украина чегараларидан узоқлаштирилганини билдирган.\n"Қўшинларимиз боис хавотирлар юзага келгани ҳақида бизга тинмай айтишди" - деб изоҳлади Владимир Путин - "Ҳозир уларни одатий ўқув-машғулотлари ўтказиладиган жойга кўчирдик".\nНАТО расмийлари Россия қўшинлари чегарадан олиб кетилгани кузатилмаганини айтмоқда.\nРоссия президентининг Украина масаласида фикрини кутилмаганда ўзгартириши кузатувчиларда турли фаразларни туғдирди.\nПолитолог Дмитрий Орловга кўра, Путин Украина жануби-шарқи ва Киев ҳукумати ўзаро тил келишувига умид қилмоқда. Унинг ҳозирги мавқеини ана шу музокараларга умид қилаётганидан дейиш мумкин.\nСиёсатшунос Алексаей Воробёвнинг фикрича, охирги пайтда вазият Киев ҳукуматининг ҳаракати билан тупикка кириб қолди. Лекин тинч аҳолига қарши куч ишлатиб турилганда ижобий натижа кутиш қийин.\n"Путиннинг қарори таранг вазиятда танаффус жуда муҳимлигини англатади. Украинадаги ҳолат фуқаролар урушига яқин бориб қолди. Ва хоҳлаган пайтда бу воқеалар ҳар қандай кўринишда Россияга ўтишини кутиш мумкин. Украинадаги воқеалар бизга талуқли эмас, дейиш хомхаёлдир", деб айтади таҳлилчи Александр Кинев.\nБаъзи кузатувчилар 9 май Ғалаба кунидан кейин бунинг сабаблари кўпроқ ойдин бўлишини башорат қилса, бошқаси Украинада Путиннинг режалари иш бермагани, ёки жазо чоралари шахсан Путинга ва унга яқин мулозимларга таъсир қилганини айтмоқдалар.\nШунингдек, Оврўпо расмийлари билан парда ортидаги музокараларда Украинадаги сайловлар ва воқеалар ривожи Россия манфаатларига зиён қилмасликка келишув бўлгани мумкинлиги ҳам тахмин қилинади.\nПутиннинг попуги пасаймоқдами?\nСергей Лавров: Украина бўйича янги музокаралардан маъно йўқ\nСлавянск шаҳрига кириш йўлларида жанглар қайта авж олган\nЯценюк Одессадаги зўравонликларда хавфсизлик кучларини айблади\nДонецк аэропортида барча рейслар бекор қилинган\nСлавянскда ҳибсдаги кузатувчилар озод қилинган


Андрей Канчельскис: «ЎФА барча клубларга бир хил муносабатда бўлиши лозим»\n«Навбаҳор» бош мураббийи Андрей Канчельскис Суперлига 23-туридан ўрин олган «Насаф»га (1:1) қарши ўйиндан кейинги матбуот анжуманида ўз фикрлари билан ўртоқлашди.\n50 ёшли мутахассис баъзи клубларнинг майдони талаб даражасида эмаслигини айтиб, ЎФА мутасаддиларини бунга эътибор қаратишларини сўради. Шунингдек, тақвимни ҳам танқид қилди.\n«Наманган вилояти раҳбарияти ва клуб раҳбарларининг саъй-ҳаракатлари билан «Навбаҳор»нинг стадиони сифатли майдонга эга бўлди. Аммо барча клубларга бир хил талаб қўйилиши лозим. Айрим стадионлар, жумладан, «Сўғдиёна», «Бухоро», «Сурхон» клубларининг майдонлари талаб даражасида эмас. ЎФА бу борада барчага бир хил муносабатда бўлиши лозим деб ҳисоблайман.\nБундан ташқари, тақвимга кўра, бу ўйиндан сўнг, 24 кун давомида дам олиб, кейин бир ҳафта оралиғида 3та баҳс ўтказар эканмиз. Бунақада футболчилар қандай тикланишади? Бу борада ҳам ўйлаб кўриш лозим эди.\nТўғри, бунда аввало Ўзбекистон миллий жамоаси манфаати ўйланмоқда. Лекин клубларнинг манфаати ҳам ҳисобга олиниши керак. Масалан, 4 ёки 5 ноябрда ҳам ўйинлар ўтказилса бўлаверар эди», - деб Канчельскис сўзларини келтирмоқда «Навбаҳор» клуби матбуот хизмати.\nНавбаҳор Андрей Канчельскис\n«Лилль» раҳбари Шомуродовнинг ўйинини кузатди


“Ўзбекистон” меҳмонхонаси Исроил байроғига бурканди. Ҳолатга расмий изоҳ берилди | Qalampir.uz\nЖамият\t14 Май 17:53 62028\nИжтимоий тармоқларда Тошкентдаги “Ўзбекистон” меҳмонхонаси биносидаги экранда Исроил байроғи акс этгани тасвирланган сурат ва видео тарқалди. Бу ҳолат кеча, 13 май куни бўлгани айтилмоқда ва тармоқ фойдаланувчиларининг эътирозларига сабаб бўлмоқда.\nQALAMPIR.UZ шаҳар марказидаги бино нега Исроил байроғига бурканганига аниқлик киритиш учун меҳмонхона маъмуриятидан расмий изоҳ олди. Маъмурият ходими ҳолатга ойдинлик киритиб, меҳмонхона биноси бундан роппа-роса бир ой аввал, 14 апрель куни – Исроил мустақиллигининг 73 йиллиги муносабати билан шу давлат байроғи тусига кирганини айтиб ўтди.\nМеҳмонхона ходимининг сўзларига кўра, бу учун Исроилнинг Ўзбекистондаги элчихонаси билан шартнома тузилган.\n“Исроилдан олдин Покистон байроғи қўйилганди. Бу ўша мамлакатлардан келадиган сайёҳларнинг келишига ҳам туртки беради. Ўзбекистон дипломатик алоқа ўрнатган давлатларга (байроғини – таҳр.) қўйиб берамиз. Бу қонун доирасида”, дейди меҳмонхона фронт офиси директори Санжар Мўминов.\n28 Ноябрь 13:57 70544\n29 Ноябрь 14:43 59602\n30 Ноябрь 10:55 40922\n29 Ноябрь 12:05 25817\n28 Ноябрь 09:52 23582


Коронавирус. Микро душманимиз ҳақида нималарни биламиз? (видео) | Qalampir.uz\nКоронавирус. Микро душманимиз ҳақида нималарни биламиз? (видео)\nБу қизиқ\t25 Март 20:13 6457\nДунё аҳолиси ҳаёт тарзига коронавирус деб аталмиш бало кириб келганига ҳам 3 ой бўлиб қолди. Шу вақт мобайнида бу касаллик дунёнинг 195 та мамлакат ва ҳудудига кириб борди. 450 мингга яқин одамни зарарлади, 20 минг нафарининг ёстиғини қуритди. Хўш, бу касаллик ҳақида, аниқроғи, бу касалликни келтириб чиқарадиган вирус ҳақида нималарни биламиз?\nКасалликни SARS-COV-2 вируси келтириб чиқаради. Ушбу зарранинг техник номи вирион ҳисобланади. Зарра жуда ҳам кичик, унинг ўлчами 90 нанометр. Яъни метрнинг миллиарддан бирига тенг.\nУнинг таркибида 4 хил протаин, яъни оқсил мавжуд. Биринчиси, қобиқ оқсили. У вируснинг "териси" ҳисобланади. Иккинчи оқсил – мембрана. Мембрана вирусни ташқи муҳит билан алоқасини таъминлайди. Учинчи оқсил – ядро оқсили. Бу вируснинг ўша машҳур тожи ҳисобланади. Ва сўнгги оқсил эса, нуклеокапсид ҳисобланади.\nВируснинг ичида RNK молекуласи жойлашган. Ушбу молекула вируснинг "мияси" ҳисобланади. Унда генетик маълумотлар сақланади.\nЭнди эса бу вирусни организмда қандай кўпайишини кўриб чиқамиз.\nВирус заррачасида ядро оқсили борлигини айтиб ўтдик. У бошоқсимон оқсил ҳам дейилади. Шу бошоқсимон оқсил ёрдамида ушбу вирус инсон ҳужайраси билан туташади. Инсон ҳужайрасида TMPRSS2 деб номланган ҳужайранинг қоровули вазифасини ўтайдиган аппарат мавжуд. Ушбу аппарат ҳужайрага туташган бегона жисмни олиб ташлашга ҳаракат қилади.\nАйни шу жараёнда вируснинг бошоқсимон оқсили кесилади. Аммо бу ҳаракат аксинча натижа бериб, вируснинг ҳужайрага киришига имконият яратилади.\nҲужайра ичига кирган вирус ичидаги RNK занжир молекуласини чиқаради. Унинг бир қисми оқсилларга айланади. Ушбу оқсиллар ҳужайра ичида SARS-COV-2 вирусларини ярата бошлайди. Ушбу жараён ҳужайранинг Голги аппарати деб номланган қисмида содир бўлади. Оқсиллар 100 тадан 1000 тагача вирус зарраларини яратиши мумкин. Айнан шу зарралар бошқа ҳужайра ёки одам танасига юқиб, юқоридаги жараёнларни такрорлайди.\nБу вирусдан сақланиш учун бизга қўлларимизни доимий равишда ювиб юриш тавсия қилинмоқда. Хўш, қўлларни ювиш бизга қандай ёрдам беради?\nЮқорида айтганимиздек, вирус оқсиллардан ташкил топган. Унинг ядро оқсили ҳам вирус ташқарисида жойлашган. Ушбу оқсиллар сув ва совунга дуч келса, парчаланади. Шундай қилиб вирус йўқ бўлади.\n30 Март 23:35 105853\n29 Март 20:52 51005\n30 Март 14:59 43642\n31 Март 18:28 40539\n29 Март 06:24 39482


Давлат хизматлари марказлари юртимизнинг муҳим сиёсий жараёнларидан четда қолмайди — Джизакский новостной сайт\n2019 йил 22 декабрь — Олий Мажлис Қонунчилик палатаси ҳамда халқ депутатларининг вилоят, туман ва шаҳар Кенгашлари депутатлари сайлови куни.\nДавлат хизматлари марказлари юртимизнинг муҳим сиёсий жараёнларидан четда қолмайди.\nЎзбекистонликлар аллақачон энг муҳим ҳужжатларни Давлат хизматлари марказларида ортиқча оворагарчиликларсиз олишлари мумкинлигига ўрганиб қолишган. Сайлов ўтказиш вақтида биз ўз имкониятларимизни кенгайтиришга қарор қилдик.\nФуқароларимиз қулайлиги учун сайлов участкалари янги Давлат хизматлари марказларида жойлаштирилди. Бу ерда ходимларимиз давлат хизматларини кўрсатишдан ташқари, фойдали маълумотлар билан улашишга, сайловда қатнашишнинг аҳамияти тўғрисида маълумот беришга доимо тайёр. Мониторларда шу кунларда мавзуга оид видеороликлар намойиш этилмоқда.\nБугунги кунда бу каби овоз бериш учун қулай бўлган сайлов участкалари замонавий ДХМларда ҳам жойлаштирилмоқда. Жумладан, Жиззах вилоятининг Дўстлик ва Мирзачўл туманларида, Наманган вилоятининг Поп ва Янгиқўрғон туманларида, шунингдек, Самарқанд вилоятининг Нуробод ва Пахтачи туман ДХМларини мисол сифатида келтириш мумкин.\nБундан ташқари, дам олиш кунлари сайёр давлат хизматларини кўрсатиш жараёнида ДХМ ходимлари фуқароларнинг ҳуқуқий саводхонлигини оширишга йўналтирилган сайлов қонунчилиги соҳасидаги тарғибот ишларини олиб боришмоқда. Ахир, сайловда овоз бериш — мамлакатимизнинг келажаги учун ривожланиш йўналишини танлаш демак.\nБарчангизни сайловда фаолликка чорлаймиз!\nPrev“BEEK ELEKTRO” бренди билан…\nNextБилиб қўйки сени, Ватан кутади!


Индонезия ва малайзиялик мусулмонлар бу йил ҳаж сафарига боришмайди\nИндонезия ва Малайзия жорий йилда ўз фуқароларини короновирус пандемияси туфайли Ҳаж сафарига юбормаслигини маълум қилди.\nБу ҳақида Индонезия Дин ишлари бўйича вазири Фахруль Рози шундай дейди: “Ҳукумат Ҳаж-2020 сафарини бекор қилиш ҳақида қарор қабул қилди. Бу қарорга келиш осон бўлмади, бироқ биз ҳаж даврида зиёратчиларимиз ва уларга хизмат кўрсатувчи ходимларимиз хавфсизлиги учун маъсулмиз”.\nШунингдек Фахруль Рози: “Аввалроқ Индонезия хавфни камайтириш мақсадида ҳажга зиёратчиларнинг ярмини жўнатишни режалаштирган эдик, кейинчалик эса умуман ҳеч кимни Саудия Арабистонига юбормасликка қарор қилинди” деб таъкидлаб ўтди.\nМаълумот учун, Индонезия аҳоли сони бўйича энг катта мусулмон давлати бўлиб, унга бериладиган ҳаж квотаси\n221 минг нафар ҳожини ташкил қилади. Уларнинг 90% учун меҳмонҳоналарда жойлар банд қилинган эди. Бу ҳақида islam-today.ru интернет сайти маълумот берган.\nШунингдек, Малайзия ҳукумати ҳам коронавирус инфекцияси билан боғлиқ вазият Саудия Арабистони ва бутун дунёда салбийлигича сақланиб қолаётганини эътиборга олиб, бу йил ўз фуқароларини Ҳаж сафарига юбормаслик борасида қарор қабул қилган. Бу ҳақида Малайзиянинг Дин ишлари бўйича вазири Зулкифи Муҳаммад ал-Бакрий хабар берган.\nМуҳаммад ал-Бакрий Куала Лумпур шаҳрида бўлиб ўтган матбуот анжуманида шундай деган: “Хабарингиз бор, Ҳаж-2020 мавсумини ташкил этмаслик бўйича Малайзия Соғлиқни сақлаш вазирлигининг баёнотида ҳам алоҳида таъкидланди. Чунки, ҳозирда короновирус пандемияси билан боғлиқ вазият дунё бўйлаб мураккаблигича қолмоқда, бундай вазиятда таваккал қилиш мумкин эмас. Ҳаж мавсумини бекор қилиш масаласи 9 июнь куни бўлиб ўтган Ислом ишлари бўйича Миллий Кенгаш мажлисида кўриб чиқилган ва хулосавий қарор қабул қилинган”.\nШунингдек, Муҳаммад ал-Бакрий: “Бу қарорни қабул қилиш жуда қийин бўлди, чунки мусулон инсон учун ҳаж сафарини нақадар муҳим эканини ҳаммамиз яхши биламиз, лекин мавжуд вазият шуни талаб қилди”, дейди.\nДругие материалы в этой категории: « Қозоғистонда Қуръон ҳофизларининг танловига тайёргарлик кўрилмоқда\tДунё масжидлари: Брюссель жоме масжиди »


Ханчжоу-2022 Пара Осиё ўйинлари маскотлари эълон қилинди – O'zbekiston Milliy paralimpiya qo'mitasi\nКеча 16 апрель куни Хитойнинг Ханчжоу шаҳри мезбонлик қиладиган IV Пара Осиё ўйинларининг маскотлари оммага таништирилди.\n«Feifei»нинг дизайни Ланжу маданиятидаги “илоҳий қуш”дан илҳомланган тарзда яратилган. Афсоналарга кўра ушбу “илоҳий қуш” бахт-саодат олиб келади. У шунинг учун бахт ва маданиятлар хилма-хиллиги хабарчиси сифатида кўрилади.\nУшбу қушнинг яноқларидан то қанотларигача Ланжу маданиятининг ўзига хос наъмунаси бўлиб, баланд қанотлар уларнинг жўшқинлиги ва гўзаллигини ифодалайди. Унинг тожидаги “i” ҳарфи ақл-идрокни англатади. Бундан ташқари, Ханчжоу “интернет шаҳри” деган маънони ҳам англатади.\nОсиё Паралимпия қўмитаси президенти Мажид Рашид маскот ҳақида қуйидаги фикрларни билдириб ўтди: “Маскот мусобақалардан анча олдин эълон қилинганидан ва шу боис бутун Осиёни ҳаяжонга солишни бошлаганидан мамнунмиз. Ташкилий қўмита логотип ва шиорлардан ташқари, ўйинларни тарғиб қилишнинг ажойиб воситаси ҳисобланган шундай жозибали маскотни яратишгани билан табриклайман.\nМаскот спортчилардан тортиб то томошабинларга қадар ўйинларни фаоллаштиришга ёрдам беради. Шунинг учун маскотнинг жозибали бўлиши жуда муҳим. «Feifei» ҳам ана шундай жозибага эга. Бу спорт, маданият ва дўстлик элчиси. Буларнинг барчаси Осиё Паралимпия ўйинларининг жуда муҳим жиҳатларидир. Биз ушбу жиҳатлар маскотда акс этганидан хурсандмиз”.\nМаълумот учун, Ханчжоу мезбонлик қиладиган IV Пара Осиё ўйинлари 2022 йилнинг 9-15 октябрь кунлари бўлиб ўтади. Унда 3 мингдан ортиқ спортчилар жами 22 та спорт турида беллашадилар. Шу мусобақадан бошлаб пара таэквондо ва пара каноэ Осиё ўйинлари дастурига киритилади.\nХайитмурод Шеркўзиев Токио-2020 Паралимпия ўйинларида иштирок этади


Ko'rishlar soni : 300\nБугун Самарқанд ветеринария медицинаси институтида «Янги Ўзбекистонда эркин ва фаровон яшайлик» шиори ости Ўзбекистон Республикаси Мустақиллигининг 30 йиллик байрами ҳамда «Билимлар куни» муносабати билан байрам тадбири бўлиб ўтди. Тадбирда институт ректори, профессор Х.Б.Юнусов, соҳа проректорлари, бўлим бошлиқлари, факультет деканлари, декан ўринбосарлари, кафедра мудирлари, профессор-ўқитувчилар ва талаба-ёшлар иштирок этди.\nТадбирни институт ректори, профессор Х.Б.Юнусов кириш сўзи билан очиб, Ўзбекистон Республикаси Мустақиллигининг 30 йиллик байрами ҳамда «Билимлар куни» билан тадбир иштирокчиларни табриклаб ўтди. "Мустақиллик йилларида кўҳна тарихимиз, бой меросимиз, миллий давлатчилигимиз, муқаддас динимиз, урф-одат ва анъаналаримиз қайта тикланди. Бугунги кунда меҳр-оқибат, бағрикенглик ҳамжиҳатлик каби олижаноб фазилатлар, миллий ва умумбашарий қадриятларга ҳурмат, Ватан тақдири ва келажагига дахлдорлик туйғуси юрагимизнинг туб-тубидан ўрин олганлигини таъкидлаб, юртимизда сўнгги йилларда таълим тизимида олиб борилаётган ислоҳатлар, таълим сифатида бўлаётган ўзгаришлар ва ёшларни таълим олишлари учун яратиб берилаётган имкониятлар тўғрисида гапириб ўтди.\nЁшлар масалалари ва маънавий-маърифий ишлар бўйича проректор А.Гаппаров сўзга чиқиб, «Ўзбекистон Республикаси Мустақиллигининг 30 йиллиги байрами»ни кенг нишонлаш ва рағбатлантириш тўғрисида”ги институт ректорининг буйруғини тадбир иштирокчиларига ўқиб эшиттирди.\n2020-2021 ўқув йилида самарали фаолият кўрсатиб, таълим соҳасидаги ислоҳотларни амалга оширишда ўз маҳорати билан фаоллик кўрсатаётган ва масъулиятли вазифаларни фидокорона бажариб алоҳида ўрнак кўрсатган бир қатор профессор-ўқитувчилар, ходимлар ва фаол талаба-ёшлар институт ректорининг Фахрий ёрлиғи билан тақдирландилар.\nШундан сўнг, тадбирнинг бадиий қисмига навбат берилиб, институтнинг иқтидорли талаба-ёшлари томонидан ватанни мадҳ этувчи шер, қўшиқ ва рақслар ижро этилди.


Болалар пулмонология бўлими | 1-клиника Ташкентской медицинской академии\nТошкент тиббиёт академияси 1-клиникасидаги болалар пулмонология бўлими 1978 йили ТошДавТО «Болалар касалликлари» кафедраси қошида ташкил этилган.\nБолалар пулмонология бўлими Шифохонанинг 14 биноси 3 каватида жойлашган\nБолалар пулмонология бўлимида 1 та профессор, 3 та тиббиёт фанлари номзоди, доцент, 7 та кафедра ассистентлари ва 3 та шифокор пульмонолог фаолият юритади.\nБўлим 30 ўринга мўлжалланган бўлиб беморлар қабул бўлими орқали тезкор ҳолатда ва маслахат поликлиникаси орқали ётқизилади.\nБўлимда 22 хона она ва болага мўлжалланган. Хоналар кенг озода ёруғ. Даволаш ишларини олий тоифали шифокорлар олиб борадилар.\nБўлимда “Она ва бола “хонаси мавжуд бўлиб шифокорлар бўлимда даволанаётган беморларнинг оналари билан турли мавзуда сухбатлар олиб борадилар.\nЮқумли касалликларни олдини олиш;\nБолалар пулмонология бўлими 1978-йилда Ўзбекистон Республикасида хизмат кўрсатган фан арбоби, тиббиёт фанлари доктори, профессор Мирзамухамедов М. А. бошчилигида ташкил этилган бўлиб, ҳозирги кунга қадар бемор болаларга тиббий хизмат кўрсатилиб келинмоқда.\nМайиддин Расулович Нуритдинов (1927-1996)\nТиббиёт фанлари доктори профессор. Республикада педиатрия сохасида таникли олим ва ташкилотчи. Куп йиллар давомида Тошкент давлат тиббиёт институти кошидаги Болалар касалликлари кафедраси мудири вазифаси билан бир вактни узида узбекистон Республикаси Согликни сақлаш вазирилигида бош педиатр вазифасини бажарди. Болалар орасида ревматик истма касаллигини ўрганиш билан шугулланади, кон ва кон айланиш системаси касалликлари муамаолари ва уларни олдини олиш ишларида катта ютукларга эришди.У 100дан ортик илмий ишлар муалифи. Улар 1та тиббиёт фанлари доктори ва 4 та тиббиёт фанлари номзодини тайёрлаганлар.\nМайиддин Расулович Нуритдинов (1927-1996) –\nТиббиёт фанлари доктори профессор. Республикада педиатрия соҳасида таникли олим ва ташкилотчи. Кўп йиллар давомида Тошкент давлат тиббиёт институти қошидаги Болалар касалликлари кафедраси мудири вазифаси билан бир вақтни ўзида ўзбекистон Республикаси Соғликни сақлаш вазирилигида бош педиатр вазифасини бажарди. Болалар орасида ревматик истма касаллигини ўрганиш билан шуғулланади, қон ва қон айланиш системаси касалликлари муамаолари ва уларни олдини олиш ишларида катта ютуқларга эришди.У 100дан ортиқ илмий ишлар муалифи. Улар 1та тиббиёт фанлари доктори ва 4 та тиббиёт фанлари номзодини тайёрлаганлар.\nКафедрага 2008йилдан 2012 йилгача кафедрага АН РУз академиги Даминов Турғунпўлат Обидович (1941й.т.) раҳбарлик қилди. Бу вақтда кафедра «Юқумли касалликлар ва педиатрия» кафедраси деб номланди. Т.А.Даминов 350 дан ортиқ илмий ишлар, 4 та дарслик, 12та монография муаллифидир, унинг раҳбарлиги остида 5 илмий тўплам чиқарилган. Даминов Т.О раҳбарлигида 19 докторлик ва 40 дан зиёд номзодлик диссертациялари химоя қилинган.\nБўлимда беморлар қуйидаги нозологиялар бўйича даволанадилар:\n2. Ўткир бронхит\n3. Ўткир обструктивный бронхит\n4. Ўткир трахеобронхит\n5. Қайталовчи бронхит.\nБиохимик қон текширувлари\nКўкрак қафаси рентгенграфияси\nТТА “Болалар касалликлари ” кафедраси ходимлари томонидан беморлар ҳар куни маслахатлар бериб ва даволаш ишлари олиб борилади.\nБўлим мутахассислари, кафедра профессори ва доцентлари билан биргаликда “Ташқи муҳит омилларини эътиборга олган ҳолда болалар орасида кенг тарқалган вирусли ва бактериал касалликларнинг этиологияси, патогенези, кечишининг ўзига хос хусусиятлари, ташхисот усуллари, давоси ва олдини олиш чораларини такомиллаштириш” бўйича илмий тадқиқот ишлар олиб борилмоқда, шу мавзуларда илмий конференция, семинар ва педиатрлар съездида фаол иштирок этмоқдалар. Шифокорлар бўлимда Тошкент тиббиёт академияси ординаторлари ва магисторларга амалиёт ишларини ўргатмоқдалар.\nЎзбекистон Республикаси фарм қўмитаси билан хамкорликда маҳаллий дори воситаларини ишлаб чиқарувчиларни қўллаш мақсадида дори воситаларининг болалар касалликларини даволашдаги самарасини ўрганиш мақсадида клиник синовлар ўтказилди. Олинган натижалар асосида мақолалар ва тезислар чоп этилди.\n- “Болалар касалликлари “ кафедра мудири, тиббиёт фанлар доктори, профессор\nЮлдашева Гулноз Гулямовна\n- бўлими мудири, пулмонолог, олий тоифали шифокор\nХудойкулов Эркин Абдураззокович\n– “Болалар касалликлари “ кафедра ходими, даволаш иши бўйича масъул, тиббиёт фанлари номзоди, доцент\n- “Болалар касалликлари” кафедра ходими, тиббиёт фанлари номзоди, доцент\nАбдухолиқова Нигора Фахриддиновна\nРасулова Саодат Мардоновна\n– катта ҳамшира, олий тоифали ҳамшира\nЮлчиева Шаира Абраловна\n– олий тоифали муолажа ҳамшираси\nАбдуллаева Нафиса Шомақсудовна\n– олий тоифали навбатчи ҳамшира\nИсхакова Махфуза Абдурашидовна\n– биринчи тоифали навбатчи ҳамшира\nШадиева Дилноза Хамитдиллаевна\n– иккинчи тоифали навбатчи ҳамшира\nЮлдашова Гулназа Магруфджановна\nАкбарова Дилдора Давлаталиевна\nАшурбаева Жамила Эралиевна\nПулатова Шахло Хайруллаевна\n– пост ҳамшираси\nТурсунова Дилобар Алимовна\nЭрталабки 5 дақиқли мажлисда


Мюллер: Ҳозир “Бавария”га аввалгидек осон эмас\n27 ноябрь, 2016, 11:20\nМюнхеннинг “Бавария” клуби форварди Томас Мюллер кеча бўлиб ўтган Бундеслиганинг 12-турида “Байер” устидан (2:1) қозонилган ғалабадан сўнг ўз фикрларини билдириб ўтди.\n“Ҳозир аввалгидек осон эмас. Шундай экан, ҳар бир ғалабадан руҳланиб, янада кучайиб боришимиз керак. Биз ўзимиздан тўлиқ қониқиш ҳосил қилмаяпмиз ва ўйлайманки ўз ўйинимизни бунданда юқори даражага олиб чиқишимиз мумкин. Бироқ, бугун уйга яхши кайфиятда йўл оламиз”, - дейди Мюллер клуб расмий сайтига берган интервьюсида.\nЭслатиб ўтамиз, “Бавария” чемпионатнинг ўтган 12 тури натижаларига кўра 27 очко жамғарган ҳолда, мусобақа жадвалининг 2-поғонасида бормоқда. 1-ўринда эса 30 очко билан мавсум кашфиёти дея айтилаётган “РБ Лейпциг” жамоаси эгаллаб турибди.


Матбуот агентлиги артистларни "миллат хоини"га чиқарган исломий сайтга чора кўрилишини айтди\n21 май 2022, Тошкент вақти: 23:38\nфеврал 15, 2018\nЎзбекистон Вазирлар Маҳкамаси ҳузуридаги Дин ишлари бўйича қўмита мулозими ўзбек телеканалларида кўрсатилаëтган сериалга овоз берган ижодкорлар ишини “ҳаром” деб¸ уларни сазойи қилишга чақирган исломий сайт мавжуд қонунни бузганлигини билдирди. Дин ишлар қўмитаси мулозимига кўра¸ бу сайт материаллари экспертизага берилган.\nЎзбекистон Матбуот ва ахборот агентлиги томонидан рўйхатга олинган азон.уз ахборот порталида 14 февраль куни эълон қилинган мақолада сериалларга овоз берган дубляж хизмати ходимларининг иши “ҳаромлиги”¸ уларнинг “боласига ҳаром луқма едиргани” ҳақида ëзилган мақола эълон қилинди.\nМақола муаллифи дубляжда овоз берган ўзбек санъаткорларини “миллатнинг энг ашаддий хоинлари, бузғунчи, иккиюзламачи, мунофиқ кимсалар” дея айблаб¸ барчани “уларга қарши курашишга” чақиради.\nМуаллиф Зиëвуддин Раҳим ўз мақоласида “акс ҳолда охири ёмон бўлади!” дея таҳдид қилади.\nМақолада Ўзбекистондаги “ZO”R- TV” каналида намойиш қилинаëтган “Севги изтироби” фильмини туркчадан ўзбекчага дубляж қилган гуруҳ таҳдид нишони бўлган.\nОзодлик мухбири билан бу мақола юзасидан гаплашган Ўзбекистон Вазирлар Маҳкамаси ҳузуридаги Дин ишлари бўйича қўмита мулозими Бобомурод Рустамов мақоланинг мавжуд қонунларга зид тарзда эълон қилинганини айтди:\n- Вазирлар Маҳкамасининг 10-сонли қарорига кўра¸ диний мазмундаги мақолалар Дин ишлари қўмитасида экспертизадан ўтказилиши керак. Айни мақола экспертизадан ўтмасдан чоп қилинган. Мақолага кўз югуртирганимда¸ муаллифнинг ҳаддан ошганини кўрдим. Мақола экспертизага юборилади. Айни пайтда мақола учун бу нашрни рўйхатга олган Матбуот ва ахборот агентлиги ҳам маъсул¸ деди Дин ишлари бўйича қўмита мулозими Бобомурод Рустамов Озодлик билан 15 февраль кунги суҳбатда.\nЭкстремистик чақириқ мавжуд\nБу суҳбат ортидан Озодлик мухбири Ўзбекистон Матбуот ва ахборот агентлиги лицензия бўлими бошлиғи Жамшид Набиев билан боғланди. Озодлик билан суҳбатда Набиев айни мақолада экстремистик чақириқлар мавжудлиги аниқлангани ва нашрга нисбатан чора кўрилишини айтди:\n- Биз уларга тақдимнома киритиб¸ керак бўлса¸ лицензиясини бекор қиламиз. Сериалларга овоз бериш ҳаромдир¸ деяпти. Бундай чақириқ қонунга зид¸ деди Матбуот ва ахборот агентлиги лицензия бўлими бошлиғи.\nСоф ислом назари?\nОзодлик мақолани нашр қилган портал муассиси Мубашшир Аҳмад ва сайт бош муҳаррири Муҳаммад Темир Аъзам билан ҳам суҳбатлашди. Уларнинг ҳар иккаласи ҳам “ZO”R- TV” каналида намойиш қилинаëтган “Севги изтироби” филми соф исломий ахлоқ нормалари ва миллий менталитетга зидлиги боис танқид нишонига айланганлигини айтишди. Мубашшир Аҳмадга кўра¸ мақола Зиëвуддин Раҳим деган ëзувчининг Facebookдаги саҳифасидан олиб эълон қилинган:\n- Facebookдан олинди¸ деган ишорат қўймаганимиз балки техник хато бўлгандир¸ лекин “Севги изтироби” фильмини ҳеч ким яхши кўрмаслиги ва бу фильмнинг халқимизга ва исломга ëтлиги масаласида фикрим қатъий¸ дейди сайт муассиси.\nСайт бош муҳаррири Муҳаммад Темир Аъзам “Миллат хоинларини таниб олинг!” деб номланган мақола матнида экстремистик чақириқ йўқ¸ дея таъкидлайди:\n- Қанақа экстремизм бўлиши мумкин! Зиëвуддин Раҳим тўрт-бешта китоб чиқарган ëзувчи бўлса! Барча китобларини диний қўмита изни билан чоп қилган бўлса! Зиëвуддин Раҳим танқид қилган “Севги изтироби” фильмини севиб томоша қилган бирорта зиëлини кўрмадим¸ дейди Муҳаммад Темир Аъзам.\nДунëни забт қилган севги ҳикояси\nТуркияда истиқомат қиладиган ўзбек блоггери Ботир Ҳасанов “Севги изтироби” фильми (туркчада Kara sevda) Туркия ва умуман дунëнинг 28 мамлакатида севиб томоша қилинаëтганини айтади:\n- Туркия ҳам ислом таъсиридаги мамлакат¸ лекин ҳеч ким буларга ўхшаб кино ижодкорларига хоин¸ сотқин деб тамға қўймаяпти. Бундан ташқари¸ фильм Покистон¸ БАА¸ Миср каби аҳолиси мусулмон бўлган мамлакатларда ҳам намойиш қилинмоқда. Фильм ҳаëт машаққатлари ҳақида. Билмадим ўзбек диндорлари нега бу кинони тавқи лаънат қилаяпти. Одамларда танлов ҳуқуқи бор. Бу ҳуқуқни чеклашга диний гуруҳларнинг ҳаққи йўқ¸ дейди блоггер.\n"Сериал кўриш ҳуқуқини чекламанг!"\nТошкентлик филолог олим Элдор Асанов Facebookдаги саҳифасида ўз миллатдошларига танлов ҳуқуқини раво кўрмаганларга хитоб қилди.\n“Демократия ҳар кимга ҳар қандай сериални кўриш ҳуқуқини ҳам, соқол қўйиб юриш ҳуқуқини тақдим этади. Лекин демократия икки-уч чаласавод тирранчага халқ номидан гапириб, ўз миллатдошларининг салмоқли қисмини хоинликда айблашга ҳуқуқ бермайди. Буёғи демократия эмас, васваса. Нормал жамиятда бу мақола муаллифи энг камида халқ нафратига учрар, яхшиси эса адоват қўзғаётгани учун жавобгарликка тортиларди” дея ëзади филолог олим.\nИсломий сайтнинг сериалга овоз берган ижодкорларни сазойи қилишга чақиргани ижтимоий тармоқнинг ўзбек сегментида муҳокама қилинмоқда. Facebook фаоли Хуршид Йўлдошев мақола муаллифига маломатли мурожаат қилди.\n“Аввал ҳам ватангадо, кафангадо, миллат хоини, дин хоини, сотқин сўзларини кўп айтишарди. Энди бу сўзларни айтувчилар сони янада ортади¸ шекилли. Кечагина ўзларининг ҳуқуқларини талаб қилган бу кимсалар эркинлик берилган заҳоти бошқаларнинг ҳуқуқини чеклашни талаб қилишга ўтишди. Охири бахайр бўлсин ишқилиб. Ўзларига ёқмаганларни миллат хоинига чиқариш доим бўлган. Шунақа касофатларнинг дастидан қанча одам таъқибда яшаган.\nҲей, сен, бошқаларни миллатга хоинликда айблаётган кимса, ватандошларингнинг камида ярми шу филмларни кўради, жуда кўпчилиги Янги йилни, Наврўзни байрам қилади. Аслида сен ва сенга ўхшаганлар озчиликсан. Кўпчилик номидан гапириб, кимларнидир миллат хоинига чиқаришга сенга ким ҳуқуқ берди? Нима, сен президентмисан, парламентмисан, судмисан, кимсан? Ҳаддингни бил¸”дея таъкидлади ижтимоий тармоқдаги фаоллардан бири Хуршид Йўлдошев.\n"Диний цензура керак эмас!"\nЎзбекистонлик психолог олим ва шоир Маҳмуджон Йўлдошев Озодлик билан суҳбатда мамлакатда сиëсий цензура чекинган пайтда диний цензура яратишга уринишларни қоралайди:\n- Сизга цензорликни ҳеч ким юклаган эмас. Ҳар ким излаганини топади. Ҳар қандай китобни хоҳлаган ўқийди. ТВга келсак, телевизорингизни ўчириб¸ яхшигина ухланг. Бошқалар билан нима ишингиз бор¸ дейди Маҳмуджон Йўлдошев.\nЎзбекистонда намойиш қилинаëтган “Севги изтироблари” фильми бундан олдин Мусулмонлар идораси Тошкент шаҳар вакиллигинг Telegram каналида ҳам “Тавқи лаънат” қилинган эди.\nТурк сериаллари яна экранларга қайтади\nМатбуот: Турк сериаллари фаҳшни тарғиб этиб, уйқудаги дажжолни уйғотиб юборди


Марди майдонга шахсий хит-парад - 26 Июня 2013 - Sayyod.com\nМарди майдонга шахсий хит-парад Suhbat | Intervyu | Reportaj\nВидео репортажнинг сўнггида\n"Марди майдон" жонли ижро фестивали 25 июнь 2013й соат 16:00да Консерваторияда бўлиб ўтди. Кун жудаям иссиқ ва ичкарида хозир жудаям дим бўлса керак деб кирганимизда, томоша зали бизни муздек хаво билан утиб олди.\nШарт шароит аъло даражада.\nШу кунги мехмон санъаткорлар Абдурашид Йўлдошев ва Дилноза Исияминовалар бўлиб, Дилноза дастурни якунлади.\nАбдурашид Йўлдошевдан шахсан мен кутган жонли ижрони тингламадим.\nБу Абдурашид ёмон куйлади деганиммас, шунчаки эфирдан тингланган унинг қўшиқларидан, шу бугун жонли ижрода жаранглатиб, махорати билан титратиб юборса керак деб ўйлардим. Балки мусиқа баланд эди, ё омадсиз танланган қўшиқ, билмадим.\nДилноза Исмияминова эса аксинча, илк ноталардаёқ томошабинлар диққатини шартта эгаллади деса хам бўлади. Жарангдор овоз ва дадил махорат.\nШу кунги иштирокчилардан диққатимни тортганларга тўхталиб, шахсий хит-парадимни кўрсатиб ўтсам:\nЖаъфарбек Мадаминовга шу кунги дастурнинг биринчи ўрнини берган бўлардим, зеро Фаттоххон Мамадалиевнинг "Топмадим" қўшиғи "катта" қўшиқлар сирасига кириб, уни унча-бунча таниқли санъаткорлар хам куйлашга ботина олмаса керак. Жаъфарбек бу қўшиқда куйлаш махоратини ярқ этиб кўрсата олди. Мазкур таронани куйлаш учун шунчаки техника ва махорат тушунчалари камлик қилишини инобатга олсак, дард билан хам куйланганликни хам эътироф этиб ўтиш жоиз.\nИккинчи ўринни евростандарт Азиза Мухамедовага берган бўлардим, зеро ундаги куйлаш махоратидан яна харизма хам сезиларли даражада етарли эканлиги кўриниб турибди. Бу эса артистнинг жуда бир мухим бўлмаса хам, лекин катта ютуққа элитувчи хислатларидан бири деса муболаға бўлмайди.\nУчинчи ўринни Наврўзахон Аббосовага берган бўлардим. Лекин унга куйлашдаги пластика етишмагандек. Кейин фақат авжларидаги сўзларни ажрата олдим. Агарда куйлаш махорати билан бирга харизмаси хам бўлганида, балки иккинчи ўринга муносиб топардим.\nИброхим Мамадалиевнинг "Сайдинг қўябер Сайёд" қўшиғини юқори бахолашимга унинг микрофонни "севиши" халал берди. Унга микрофонни нарироқ тутиб куйлашни маслахат бераман, айниқса авж пардаларида. Залдан овоз жуда ёқимсиз эштилди. Овоз мусиқа устидан "пронзительный" тарзда қулоқни қоматга келтириши эмас, у "проникающий" бўлиши керак деб хисоблайман. Кейин асосий куч бурунга эмас, томоққа берилса супер бўларди. Хуллас томоқни кенгроқ олиб, микрофондан сал чекинамиз Иброхимбек, шунда Сайёд ўлжаси, керак бўлса, Сайёра тарзида сизники! Хозирча тўртинчи ўринга муносиб топтим.\nРашшод Аъзамовга эса бешинчи ўринни беришим боиси, юқоридагилардан ташқари, бошқа шу кунги яна иштирок этганлардан нисбатан яхшироқ куйлагани билан боғлайман холос. Просто яхши куйлади холос... Томошабин ва тинловчи сифатида менга хеч қандай таъсир ўтказа олмадию, лекин юқорида айтилганлардан ташқаридаги бошқа хонандалардан яхшироқ куйлади назаримда.\nШунингдек шу куни Ойбек Мирзаев, Муқаддас Жўраева, Искандар Бахтиёров,\nФахриддин Дархонбоев ва Акмал Ибодовлар хам куйлашди.\n"Марди майдон" жонли ижро фестивалига келаётган ва иштирок этишни истаган бошқа хонандаларга бир нарсани эслатмоқчийдим. Аввало санъатда махорат ва иқтидор бирламчи бўлиши керак, иштирок ва унга ёрдамчи мавзу эмас.\nВатан ва Ўзбекистон хақидаги ватанпарварлик рухиятидаги қўшиқлар, кириш учун йўлланма сифатида фойдаланилади деган тушунча хато. Аввало бундай қўшиқлар катта маъсулиятни талаб этади, агар ватанпарварлик рухиятида куйланмай, тингловчини таъсирлантира олмас экан, менимча бундай катта юкни ўз зиммасига олмаслик керак.\nДилдан ва росмана куйланадиган қўшиқлардан, тобора ёшлар шунчаки гувохнома кўрсатилгандек фойдаланишга харакат қилишаётгандек туюлади менга. Бу нотўғри, зеро сахнага ўтказадигани бошқа инсон, тинглаб турадигани катта аудиториядаги халқ! Унга эса шунчаки мавзуни кўтариб чиқиш жудаям камлик қилади...жудаям!\nДастур мехмони маданият ва спорт вазири миллатимизни мусиқий тарихидан қизиқ бир малумот келтирди.\nАна энди шу кунги "Ўзбекнаво" ва хусусан Азамат Хайдаров билан боғлиқ кутилмаган холатларга тўхталаман.\n"Ўзбекнаво" эстрада бирлашмаси ғояси асосида ўтказилаётган мазкур жонли ижро фестивали учун, шу бугун, шунчаки мақтов камлик қилишини тушуниб етдим .\nСанъатни расмий инсони сифатида айнан Азамат Хайдаров танлангани бежиз эмаслигини англадим.\nБиласизми, хеч қандай расмий ташкилотнинг расмий ишчиси эмасман ва Ўзбекнавога хам хеч қандай расмий боғлиқлик тарафим йўқ. Пахтакорлик ва лаганбардорликни эса жиним суймайди биласизлар, лекин керак жойда хамиша тан олинадиган нарсани лойиқ ва муносиб тарзда эълон қилиш шарт!\nБу сафарги концертда Азамат Хайдаровни четдан кузатиш учун қулай ракурсда ўтириб қолганим боис, сахнага чиқаётган хар бир хонандага имо-ишоралар билан қўллаб қувватлаётгани, уларни ўзларини дадил тутиб хаяжонланмасликлари учун "зўр" белгисини бармоғи билан кўрсатиши, улар куйлаётганида диққат билан кузатиб, баландроқ ёки шижоатлироқ куйла деган ишоралар қилиб тургани, уларнинг хатоларида худди гол урилмаган холатидаги фанатлар каби асабийлашишини кузатиш менга жуда қизиқ кечди.\nУмуман дастур бошиданоқ хар бир иштирокчи билан баравар хаяжонланаётганини сезиш қийинмасди.\nНима учун анонсда рахбариятдан кутмагандим дедим?\nДиректорман, мана санларга концерт деб бир четдан кузатиб, ё бўлмаса умуман келмаса хам ким нима дерди? Бу лойхани маъсулиятини шу қадар сезяптики, худди хар бир иштирокчи унинг фарзанди ва унга "болеть" қилгани келгандек ўзини тутяпти тушуняпсизми. Халиги мактабда директорлар олдида ўқитувчилар ўз синф сахна кўринишларини тақдим этишадику, мана шундай тарзда бўлди. У аввало халқ олдида мазкур лойихани маъсулиятини хис қилиб турибди.\nМана шу холатларни кузатиб, унга чин дилдан ХУРМАТ изхор этаман. Санъатга дархақиқат фидоий ва маъсулиятли инсонлар мухим! Ва бу амалда айнан Азамат Хайдаров эканлигидан шахсан мен мамнунман! Амалим бўлганида тақдирлаган бўлардиму, оддий бир сайт рахбариман ва фақат шу тариқа хурматимни намоён қила оламан. Асосийси чин дилдан ва хаққоний. Бошқачаси бўлиши хам мумкин эмас!\nтасиксдан кўчирмоқ 217мб\nтасиксдан мобил турини кўчирмоқ 62мб\n1 БОБО (26-Июн-2013 14:01)\nУзбекнавога Катта рахмат! Марду майдон тадбири давом этаверсин.\nМана шу курик тадбирда хар бир санъатимизга кириб келаётган\nёшлар катнашса,келажакда санъатда уз йулларини топиб кетади\nдеган умиддаман.Машхурларимиз хам шу тадбирда ёш санъаткорларга\nурнак булиб катнашиб туришса янада зур буларди.Яна бир тилагим\nСайтимизда утказилаётган Асл хонанда проекти голиблари хам\nшу нуфузли тадбирда иштирок этишса нур устига аъло нур булар эди.\n2 muhiddin (26-Июн-2013 14:03)\nЯхши макола, ёшларга хам подержка керак. Узбекнаво ходимлари асл санъат усталарини хам йигиб мажлис утказса буларди, хадеб запретга жунатмай. Бу масалани сизга таклиф киламиз САЙЁД.\n3 zabona (26-Июн-2013 22:34)\nzapretga jo'natganni boisi shu yoshlarga joy bo'shasin devotkani shekilii\n4 Shuhrat_17 (27-Июн-2013 00:09)\nsayyod fikriz juda to'gri\n5 T_Sardor (27-Июн-2013 01:39)\nP.s. Bu tadbirdanmas, umuman olib gapirdim... Kliplarni ham nazarga olib...\n6 Abror (30-Июн-2013 18:00)\nT6gri manam q6wilaman wu gapga ortiqcha bachkanalik nima keragi bor\n7 farida qarshiyeva (24-Июл-2013 13:49)\naaaa nima qilasan xamey chiranib baribir ozodbek nazarbekovga yetmaysanlar xechqachon ozodbek akamga omad yor bulsin ozodbek akamdan boshqasiga dam


Меркель ҳакерлик ҳужуми важидан Россияга қарши чоралар кўриши мумкинлигини билдирди\nГермания канцлери Ангела Меркель 13 майдаги чиқишида Бундестаг сайтига 2015 йили амалга оширилган ҳакерлик ҳужуми туфайли Россияга қарши чоралар кўрилиши мумкинлигини билдирди.\nБундестагда чиқиш қилган канцлер Германия прокуратурасида бу ҳужумга Россиянинг алоқаси борлиги юзасидан етарлича далил борлигини урғулади.\nМеркелга кўра, бу ерда гап тасодиф ҳақида эмас, балки “гибрид уруш” эпизоди ҳақида бормоқда. Канцлер Берлин Россияга нисбатан жавоб чораларини кўриш ҳуқуқини сақлаб қолишини таъкидлади. У Россия билан алоқаларни яхшилаш тарафдори экани, бироқ Москванинг хатти-ҳаракатлари бу мақсадга эришиш йўлида жиддий тўғаноқ бўлаётганини қайд этди.\nМеркель ўтган йил августида Германия пойтахтида чечен айирмачиларининг собиқ дала қўмондони Зелимхон Хангошвили ўлдириб кетилганини ҳам эслатиб ўтди. Берлин Россия фуқароси гумонланувчи сифатида ҳибсга олинган бу жиноятни тергов қилинишида Москвани етарли даражада ҳамкорлик қилмаганликда айблаган. Bellingcat суриштирувига кўра, қотилликка алоқадорликда гумонланиб қўлга олинган шахс Россия махсус хизматлари билан алоқада бўлган. Қотиллик ортидан Германия россиялик икки дипломатни мамлакатдан бадарға қилган.\nМаълумотларга кўра, Германия полицияси киберҳужумни амалга оширганликда россиялик Дмитрий Бадинни гумонламоқда. АҚШ Федерал разведка бюроси уни Қўшма Штатларга қарши ҳакерлик ҳужумларида (шу жумладан 2016 йилги сайловолди кампанияси пайтидаги ҳужум) гумонлаб, қидирувга берган.


Туркия парламенти делегацияси кўҳна шаҳарларимизни зиёрат қилди\nАввал хабар берилганидек, Туркия Республикаси Буюк Миллат Мажлиси Раиси Бинали Йилдирим 2018 йил 23-26 сентябрь кунлари расмий ташриф билан мамлакатимизда бўлди.\n24 сентябрь куни Ўзбекистон Республикаси Олий Мажлиси палаталарида учрашувлар ўтказди.\nСўнг — ташрифнинг учинчи куни юқори мартабали меҳмон Самарқанд шаҳрига ташриф буюрди. Бинали Йилдирим дастлаб парламент Қонунчилик палатаси Спикери Нурдинжон Исмоилов ҳамроҳлигида “Ҳазрати Хизр” мажмуасида бўлиб, Биринчи Президентимиз Ислом Каримов қабрини зиёрат қилди. Ислом дини қоидаларига биноан, марҳум хотирасига Қуръон тиловат қилинди.\nИмом Бухорий, Абу Мансур Мотрудий. Ислом оламида катта ҳурмат ва обрўга эга ушбу аждодларимизнинг динимиз софлигини таъминлашга қўшган ҳиссаси бутун дунёда тан олинган. Бинали Йилдирим ташрифининг навбатдаги манзили ушбу буюк алломаларнинг ёдгорлик мажмуалари бўлди. Зиёрат чоғида меҳмонга икки забардаст аждодимизнинг муқаддас ислом дини ривожига қўшган беқиёс улуши, улар яратган бой маънавий меросни ўрганиш ва тарғиб қилиш борасида амалга оширилаётган ишлар хусусида батафсил маълумотлар берилди.\nШунингдек, Туркия парламенти делегацияси аъзолари Амир Темур мақбараси, Регистон майдони ва Мирзо Улуғбек расадхонасини бориб кўрди.\n26 сентябрь куни Туркия Республикаси Буюк Миллат Мажлиси Раиси Бинали Йилдирим парламент қуйи палатаси Спикери ҳамроҳлигида Бухоро вилоятига ташриф буюрди.\nДелегация аъзолари вилоятга ташрифни Когон туманида жойлашган Баҳоуддин Нақшбанд меъморий мажмуасини зиёрат қилишдан бошлади. Соҳибқирон бобомиз Амир Темурнинг устози ҳисобланган ушбу буюк зотнинг онаси Биби Орифа қабрини зиёрат қилиш чоғида эса, делегация раҳбари Бинали Йилдирим шахсан ўзи электромобилни бошқаришни маъқул билди.\nШундан сўнг меҳмонлар қадимий обидалардан яна бири Минораи Калон мажмуасига йўл олди. Бу ерда улар Калон масжиди ва Мир Араб мадрасаларида бўлиб, мазкур олий ўқув юртида таҳсил олаётган илми-толиблар билан дилдан суҳбатлашди. Мажмуага ташриф чоғида очиқ осмон остида ташкил этилаётган Open Air симфоник фестивали дастуридан ўрин олган жаҳон мумтоз мусиқаларидан баҳраманд бўлди.\nЮқори мартабали меҳмон юртимизда амалга оширилаётган ободонлаштириш, кўҳна кентларимиз ҳамда осори-атиқаларимизнинг асрлар оша оҳори тўкилмаган қиёфасини сақлаш борасидаги ишларга катта баҳо берди.\nКўришлар сони: 3162


Президент байроғи Туркманбошисиз қолди\nТуркманистон раҳбари Қурбонқули Бердимуҳаммедов президент байроғидан Сапармурод Ниёзовнинг номини олиб ташлашга буйруқ берди. Энди байроқда фақат “Туркманистон президенти” ёзуви бўлади.\nБу ерда гап давлат байроғи эмас, айни президент штандарти ҳақида бормоқда. Шундай қилиб, Туркманистонни 20 йил бошқариб, ўтган йил декабрда вафот этган Туркманбошининг номи давлат раҳбарининг рамзларидан биридан бутунлай ўчирилди.\nАммо бу каби ишлар мамлакатда Туркманбоши шахсига сиғиниш тугатилаётганидан дарак бермайди, шекилли. Буни мамлакатда чоп этилаётган газеталарда бир йил ичида рўй берган ўзгаришлар мисолида солиштириб кўриш мумкин.\n“Туркманистон” газетасининг 14 март кунги сонида биринчи саҳифа бошида “Руҳнома” китобининг бир эмас, икки сурати бор. Бундан бир йил олдинги газетада “Руҳнома”нинг битта сурати бор, холос. Ўтган йилги газетада Туркманбоши сўзлари сарлавҳага чиқарилган бўлса, ҳозир Қ.Бердимуҳаммедов сўзларига шундай ўрин берилган”, - дейди “Озодлик”нинг Ашхободдаги мухбири Холмурод Қиличдурди.\nЎтган йилги газетада С.Ниëзовнинг улкан сурати бор эди, бу йилги газетада эса Қ.Бердимуҳаммедов сурати турибди. Унинг сурати газетанинг ҳар бир саҳифасида бор. “Туркманистон”нинг қолган саҳифаларида янги президентнинг москвалик журналистга берган интервьюси ва унга келаётган қутловлар чоп этилган.\nҲокимият тепасига келган Қ.Бердимуҳаммедов мамлакатда сезиларли ўзгаришлар қилишга киришгани сир эмас. Масалан, илгари бекор қилинган 10 йиллик таълим ва пенсиялар қайта тикланди. Ҳар куни ҳамма жойда мажбурий айтиладиган президентга қасам ичиш маросими бекор қилинди.\nМарказий Осиё бўйича таҳлилчи Артём Урунян сўзларига кўра, С.Ниëзов ўлган илк кунларда оммавий ахборот воситаларида кўзга тушланган ўзгаришлар Қ.Бердимуҳаммедов президент бўлганидан кейин яна эски ҳолатга қайтган.\n“Бугун Ниëзов билан Бердимуҳаммедов режими ўртасидаги фарқни топиш қийин. Ҳозир яна башизм қайта тикланганини кўряпмиз. Бердимуҳаммедов ўзини Туркманбошига тенглаштирмоқчи”, - дейди А.Урунян.\nБўйинг бўйимга муносиб, деган қўшиқ туркманларда ҳам бор. Мамлакатнинг янги президенти нафақат қиëфа жиҳатдан, балки тоталитар сиëсий тузум тарафдори бўлгани билан ҳам Туркманбошини эслатмоқда. Кўпчилик ҳозирги вазият “бир қадам олдинга, икки қадам орқага” нақлини ёдга солаётганини айтаётир.


12 апрел 2021, Тошкент вақти: 00:07\nМусавий тарафдорларининг норозилик рамзи сифатида танлагани яшил ранг¸ эндиликда янги сиëсий-ижтимоий ҳаракатга асос бўлмоқда.\nЭрон президентлик сайловида мағлубиятга учраган Мир Ҳусайн Мусавий кенг қамровли мухолифат ҳаракатига асос бўлиши мумкин янги сиёсий жабҳа низоми устида ишлаётганини эълон қилди.\n23 июл куни ахборот воситалари вакиллари билан учрашган Мир Ҳусайн Мусавий низоми тузилаëтган Яшил ҳаракатнинг мақсади Эрондаги мухолифат потенциалини тўлиқроқ юзага чиқариш ва мухолифатчиларни бирлаштириш эканини айтди.\nЯшил ҳаракат 12 июн куни ўтказилган президент сайлови натижасидан норози бўлиб намойиш ўтказган Мусавий ва ислоҳотчи сафдоши Меҳди Каррубийнинг минглаб тарафдорлари бирлашгани натижасида пайдо бўлган эди.\nХавфсизлик кучлари Теҳрондаги намойишларни куч билан тарқатгани оқибатида камида 20 одам нобуд бўлди, 2000 дан ортиқ мухолифат тарафдори ҳибсга олинди.\nСайлов ўтказилганидан олти ҳафта ўтганига қарамай, ҳозиргача сиёсий бўҳронга ечим топилгани йўқ. Ҳокимият вакиллари ҳам сайлов борасида бир хил фикрда эмас. Айни пайтда ислоҳотчилар янги ҳукуматнинг қонуний эканини савол остига қўймоқда.\nМеҳди Музаффарий Аархус университетининг сиёсий фанлар бўйича профессори. Унинг Озодликка айтишича, янги низом норозилик ҳаракатини сақлаб қолиш йўлидаги дастлабки қадам бўлиши мумкин.\n- Бу биринчи қадам бўлиши мумкин. Бироқ биз кутишимиз ва низомда нималар ёзилганини кўришимиз керак. Менимча, Мусавий одамлар ҳозиргидан бирлашган ҳолда қолишлари керак ва кучларни бирлаштириш керак¸ деб ўйлайди. Низом эса одамлар тарқалиб кетишининг олдини олиш чорасидир, дейди профессор Музаффарий.\nМаҳмуд Аҳмадийнажод қайта президент этиб сайланганидан норози бўлганларни қатор уламолар ва Эрон ҳукуматининг расмийлари ҳам қўллаб-қувватлаган.\nХусусан собиқ Эрон президенти Акбар Ҳошимий Рафсанжоний 17 июл куни Теҳронда қилган чиқишида президент сайлови сабабли “эронликларнинг катта гуруҳи” ҳукуматга нисбатан ишончни йўқотганини айтди.\nНорозилик намойишида қатнашган мухолифат тарафдорлари сайлов масаласида референдум ўтказиш, сиёсий маҳбусларни озод қилиш, сўз эркинлиги ва бошқа талабларни ўртага қўйган.\nТеҳрондаги сиёсий шарҳловчи Тағи Раҳмоний Озодликка берган интервьюсида одамлар ўз талабларида қатъий эканини айтди.\n- Бу Эрон фуқаровий ҳаётида янги босқичдир. Агар у моҳирона бошқарилса ва сиёсий раҳбарлар сиёсий ён босишга эришиш ўрнига фуқаролик жамиятини мустаҳкамласа, менимча, демократияни талаб қилишда Эрон янги босқичга кириши мумкин.\nСайлов борасида ҳукумат ҳам¸ мухолифат тарафдорлари ҳам ҳозирга қадар ўз фикридан қайтгани йўқ. Чоршанба куни Мусавий сайлов масаласини кўтариш ва уни кун тартибидан чиқариб ташламаслик кераклигини таъкидлади. Мухолифат раҳбари ҳозирги ҳукумат қандай тузилганини ҳеч ким ёддан чиқармаслиги кераклигини айтди¸ дейди сиëсий шарҳловчи Тағи Раҳмоний.\nТаниқли ислоҳотчи уламо Ҳасан Юсуф Эшкевари Фардо радиосига берган интервьюсида Эрон ва Яшил ҳаракат учун оғир кунлар олдинда эканини башорат қилди.\n- Қайсидир маънода бу ҳаракатнинг келажаги Аҳмадийнажод ва унинг ҳукуматига, яъни, у қай даражада оқилона иш кўришига боғлиқ. Агар Аҳмадийнажод оқилона йўл тутса, кескинлик кам бўлиши мумкин. Аксинча, у охирги тўрт йилдаги каби одамлар, ислоҳотчилар, консерватор доиралар вакиллари ва уламолар томонидан айтилаётган танқидларга эътибор бермай¸ бир томонлама иш кўриши ҳам мумкин, деди таниқли ислоҳотчи уламо.\nЮсуф Эшкевари кескинлик охир-оқибат халқ талабининг бажарилишига олиб келишига умид билдирди.\nАйни пайтда Эрон мухолифати раҳбари Мир Ҳусайн Мусавий ҳозирги бўҳрондан чиқишнинг ягона йўли халқ талабига эътибор қаратиш эканини айтди.


Янги йилда ким кўп дам олади:...\n06.12.2018 21:39 0 3090\n«News.tj» ёзишича, Тожикистон аҳолиси бу сафарги Янги йил байрамида фақат бир кун — 1 январь куни дам олади. «Байрам кунлари тўғрисида»ги мамлакат қонунида фақат шу куни ишга бормасликка рухсат этилган.\nЎтган йили 31 декабрь якшанбага тўғри келгани учун тожикистонликлар 1 ва 2 январь кунлари ҳам — жами уч кун дам олишган экан.\nМарказий Осиёда Янги йил таътили энг узоқ вақт давом этадиган мамлакат — Ўзбекистон. Ўзбекистонликлар 2018 йилнинг 30 декабри — 2019 йилнинг 3 январи оралиғида дам олишади — беш кун. Қўшимча дам олганлик учун эса 2018 йилнинг 29 декабрь (шанба) ва 2019 йилнинг 5 январь (шанба) кунлари ишлаб берилади.\nҚозоғистон ва Қирғизистон аҳолиси Янги йилда кетма-кет тўрт кун дам олади. Бу йил 29 декабрдаги (шанба) дам олиш 31 декабрга (душанба) кўчирилади. Қозоғистонликлар 30 декабрдан то 2019 йилнинг 2 январ кунигача дам олиб, 3 январдан ишга чиқишади.\nТуркманистонликлар ҳам тожикистонликлар сингари 2019 йилда ҳаммадан аввал ишга чиқишади, чунки олиш куни атиги бир кун — 1 январь.\nЎзбекистон янги йил таътил Тожикистон


Ўзимизни алдамайлик! « Ўзбекистон Халқ Ҳаракати\n15 Nisan 2019 - 16:05 'да юкланди ва 3076 марта ўқилди.\nИжтимоий ҳимояга мухтож ахолига қурилаётган уй-жойлар ва бу сохадаги муаммолар хақида Ўзбекистон Республикаси Президентига қилган Мурожаатимга бефарқ бўлмаган ва ўз муносабатини билдирган минглаб юртдошларимга ўз миннатдорчилигимни билдираман!\nТўгриси, хурсанд бўлдим. Халқимиз хаққини таниб, долзарб масалаларда ўз фикрини қўрқмай баён этаётгани ва ижтимоий тармоқларда бўлса ҳам анча фаоллашиб, дадиллашиб қолгани кичкина бўлсада умид беряпти.\nАммо беш қўл баробар эмас, ” Туркпараст Туркиянгга бориб яша!” деб хайдаганлар ҳам бўлди. Авваламбор шуни айтаманки, мен ҳеч қачон туркпараст бўлмаганман. Лекин, ўзим борган давлатларнинг яхши- ёмон томонларини тахлил қила оламан. Туркия ҳар соҳада биздан йигирма йил илгарилаб кетган. Кўп вилоятларига бориб, тан олишимиз керак бўлган юзлаб соҳаларни кўрдим. Ибрат олишга арзигулик инсонлари билан танишдим. Қахрамонмарашдаги “Аксай” ширкати соҳиби Меҳметсой улардан биттаси холос.\nКичкина бир корхонада зангламайдиган аксесуарлар ясаб, Италиядаги машхур мебелчиларга экспорт қилаётганларини кўрган турмуш ўртогим ҳам хайратини яшира олмади: ” Бизда ҳам худди шундай лазер кесма ускунаси бор, булар моҳир уста бўлиб кетишибди. Ўргансак кам бўлмаймиз!” деди.\nБурсадаги шахарчаларнинг бирида юздан ортиқ мебел ишлаб чиқарувчи ширкатлар борлиги ва улар қийин иқтисодий холатда хам Шарқ, Африка, хатто Европа давлатларига сифатли, рақобатбардош, замонавий мебель етказиб бераётганини кўрдим. Шу соха сабаб юз минглаб инсонлар оила тебратаётганига ҳавас қилдим.\n120$ га тўртта чарм сумка, камар ва катмон сотган саксон ёшли теричига ” Молларингиз жуда арзону, нимадан фойда кўрасиз?” деган саволни берганимда , ” Корхонамиз сифат ва сон ( сифатли молни қанча кўп ишлаб чиқарса шунча харидори кўп бўлади) учун ишлайди” деган диёнатли ишбилармонларини танидим…\nҲоким эмас, валий, баладия бошқони мақомидаги халқ хизматчилари фаолияти билан танишиб, халол, мард амалдорларига тан бердим.\nУмуман олганда эса бирор давлатнинг хавас қилса арзигулик ютуқларини кўрсатиш ўша мамлакатни кўр-кўрона мақташ эмас, аксинча ўрганишга арзигулик жихатларидан ибрат олиш дейилади! Нафақат турклар, халол меҳнат қилаётган имонли-инсофли барча инсонларни миллати, динидан қатъий назар хурмат қиламан!\nМурожаатномани ўқиган баъзи юртдошларим “Сен майдон деб, кимни қўрқитяпсан?” деган мазмунда шахсий почтамга хатлар ҳам юборишди. Яна бир тоифа шахси номаълум кимсалар ( Шукурки саноқлик) мурожаатномадан ўзларига керакли жойини скриншот қилиб, мени Президентга тахдид қиляпти ва одамларни очиқ норозилик намоишига давъат этяпти” деган иддаолар билан стату с қўйишди.\nГарчи бунақа ниятим йўқ, ниятларим эзгу бўлсада, тирноқ остидан кир қидиришга уриниб калтафахмлик қилганлардан асло хафа бўлмадим. Майлида, ҳар ким шахсий фикрини баён этиш хуқуқига эга. Муҳими, мурожатимни ўқибди! Тўгрими, нотўгрими ақли етгунча тахлил қилибди! Бефарқ бўлмабдику! Шунисига ҳам шукур! Демак яхшироқ харакат қилсак, тролларимизни ҳам тарбияласак бўлади!\nМен тармоқдаги учинчи тоифа одамлардан ранжидим. Мурожаатга кўзи тушган бўлсада миқ этмай, жим ўтирганлар, ” менинг дардим эмаску!” деб бефарқ бўлганлар халқ, давлат, Ватан тақдирига ҳам бефарқ манқуртлардир! Агар қўпол қилиб гапирсам, уларни тармоқлардаги туяқушларга ўхшатаман. Бўхрон бошланса калласини қум ичига тиқиб олиб писиииб туришади, хавф ўтиб кетса яна пайдо бўлишади.\nСиргалидаги уй-жой масаласи хақидаги постим шунчаки ёзилмаганди. Шу масалага бевосита алоқадор бир қанча амалдорлар билан бўлган сухбатда ўз мулохазаларимни айтиб чарчагач ва уларга таъсир этмаётганини англаганимдан сўнггина халқнинг хукмига ҳавола этишга қарор қилганман. Хўш, менинг ўрнимда сиз бўлганингизда нима қилардингиз!\nЯққол кўзга ташланиб турган кўзбўямачилик, фириб, ёлгонни кўриб кўрмасликка олиш – Ватан тараққиёти, юрт равнақига тупуриш билан баробар эмасми?!\nМен бу масалада баъзи амалдорлар билан салкам икки ой бахслашдим. “Эътибор бермасангиз шахсан Президентга мурожаат қиламан” деганимда “Қўлингдан келганини қил! Уйлар арзон бўлмайди!” деганлар ҳам ёзганимни ўқиб ўтиришибди.(Аксариятини ижтимоий тармоқда саҳифалари бор) Бироқ, мард бўлиб “Айбдормиз, хатоларимизни тўгирлаб, халқнинг ишончини оқлаймиз!” дейишга ярашмаябди холос!\nБалки барча хақиқат ишчи гурух тахлилидан сўнг ошкор бўлар, бироқ, адолат галаба қозониши учун яна шу халқнинг чўнтаги- бюджетдан кетадиган маблаг хисобига комиссия тузилиши ва шу комиссия хулосасигина фирибгарларни гапиртира олиши аянчлидир!\nМурожаатни атайин кўп сайтларга юбордим. Минг афсус “Human.uz” ва “Турончи Нурқул” гина ўзимдан сўраб, мурожаатномани ўз сахифаларига жойлашди. Аллақандай тўйлардаги фохиша раққослар, гейлар ва миллат обрўсини тўкадиган бало-баттар видеоларни эринмай тарқатаётган таниқли сайтлар эса долзарб мавзуга бефарқ бўлишди.\nХалқимизнинг борига шукур ! “Халқ билан мулоқот” гуруҳига қўйган постимни юзлаб одамлар улашди. Саҳифамдан ҳам анча одам тарқатиб юборди.\nАслида мақсадим ҳам шу -кўпроқ инсонларга етказиш эди! Чунки бунақа уйлар Ўзбекистонни барча вилоятларида қуриляпти ва камдан-кам инсонгина мақтаганини эшитдим. Виждони, иймони, инсофини ўша уйлар нархига қўшиб пуллаётганлар эса жазоланиши шарт! Агар биз ” менга нима, бошпанам бор-ку?! ” дея бефарқ бўлсак, эртага бундан бадтар фирибгарликларни ҳам кўраверамиз.\nМенга ” яхши ёзасизу, хиссиётларга берилиб кетишингиз ёмон” деб дакки беришади. Тўгри, мен ёзиш қонун-қойиларини қойиллатадиган профессионал эмасман. Юрагимни ўйиб ташлайдиган мавзулар бўлса аёллигимга бориб эмоцияга бериламан. Бироқ, бу фақат кучли дард, аламлар йигилиб қолгандагина рўй беради.\nЖиянимнинг суннат тўйида билдирилган баъзи тилаклардан қаттиқ хафа бўлдим. Сочига оқ оралаб қолган одамлар микрофонни қўлига олиб ” тўйбола узоқ умр кўрсин ва энг камида ҳоким, прокурор, судья бўлсин! ” деб дуо қилишди. Оёгимгача музлаб кетдим. Агар шу касб ва лавозимлар олдига “Халол” сифати қўшиб айтилганида ранжимасдим. Бегубор ўйнаб юрган мургак гўдакни эртага бир олам қаргиш остида юрадиган амалдор бўлишини тасаввур қилиб, сесканиб кетдим. Астагфуриллох! Фақатгина ҳоким, прокурор, судьягина эмас бошқа касб вакиллари ичида ҳам харомтамоқлар тўлиб кетди.\nХалқимиз ўта беимон амалдорларни кўриб, куйиб , ўз ёгида обдон қоврилиб юрибдию, яна оппоқ сочли улуглари фарзандларимизга шунақа совуқ ниятлар қилсая?!\nЧет элга чиқиб бирорта инвестор таклиф қилсангиз биринчи эшитадиган эътироз нима эканини биласизми?\n” Ўзбекистонни яхши кўраман. Халқи меҳмондўст, меҳнаткаш, юртингиз тинч, бироқ, ҳамма томон коорупция, мафия. Давлатингизни ўзи фирибгар, халол ишлашга имконият бермайди!”\nБундай “мақтов”ни шахсан ўзимга айтишганда роса мулзам бўлганман. “Оширвордингиз, аввал шундай эди. Хозир жамият анча тозаланган. Порахўрликка қарши курашяпмиз. Давлат ҳам хорижий инвесторларларга яхши имкониятлар яратиб беряпти” деб қанча сайрамай, барибир кўп гапларим ёлгонлигини ўзим ҳам, улар ҳам сезию туришади.\nАхир ДАВЛАТ- фақат жон куйдириб яхши ўзгаришлар қилишга уринаётган Президент, уч-тўртта виждонли ҳоким ёки охиратидан қўрқиб халққа астойдил халол хизмат қилишга уринаётган беш- ўнта имонли мансабдордангина иборат эмаску!\nИсталган идорага кирсак лавозимидан максимал фойдаланишга уринаётган безбетларга дуч келишимиз. Энг ёмони балиқни бошидан сасисиши!\nБитта мисол: ўта бечорахол, уй-жойсиз оила ( касалманд буви, она ва етим набира)га ёрдам беринглар, кам таъминланган оилалар рўйхатига киритинглар, зора бошпанали бўлиб қолишса ” деб, маҳалла фуқоролар йигинига мурожаат қилдим. Мени эшитишни ҳам хохлашмади. “Булар фалончи қариндошининг уйида рўйхатда туришади ( вахоланки у уйда яшашмайди. Муқим даромадлари йўқ. Хароба бир кулбада ижарада туришади). Битта қизини Кореяга эрга берган. Ана, куёви ёрдам берсин” деб сурбетларча муомала қилишди.\nДеворга катта стенд осилган экан. Унда ўша маҳалланинг барча кўрсаткичлари рақамлар ва суратларда акс этган эди. Кулгили томони: ўзим таниган, билган фуқороларининг қанчаси ижтимоий кўмакка мухтож бу мавзе обдон мақталиб, ” Бизда ижтимоий ҳимояга мухтож, кам таъминланган оилалар йўқ!!!” деб учта ундов билан ёзилган экан…\nЯна бир фуқоролар йигинида ҳам (узоқмас Тошкент атрофи) худди шундай холатга дуч келдим. Фақат иккинчи маҳалла фуқоролар йигинидаги фарқ шуки оқсоқол алдамади:\n-“Қизим, бечораларимиз борлигини ўзимиз ҳам биламиз. Фақат сиз айтгандай кам таъминланган деган қогозни қилиб бера олмайман. Сабаби, тепадан шунақа буйруқ бор. “Камбагалларни бойларга бириктириб қўй! Моддий ёрдам қилишсин, лекин зинҳор фақирлар рўйхатини тузиб, давлатдан ёрдам сўрама!” деган буйруқ олганмиз” деди.\n“Тадбиркор, ўзига тўқроқ иймонли қишлоқдошларимиз айтмасак ҳам азалдан саҳоватпеша, савобталаб, аммо шундай вазиятлар бўладики муруватли тадбиркоримизнинг қўли калталик қилади. Хориждаги мураккаброқ жаррохлик амалиётига мухтож , онкологик хасталиги бор беморларимиз ижтимоий тармоқларда гадойдай тиланиб, ойлаб саргайиб юришибди. Чунки тадбиркорларимиз уларни эхтиёжини тўлиқ қоплаб бера олмайди. Ана, ишонмасангиз ўзингиз гаплашинг!\nТадбиркор билан гаплашсангиз уларнинг дарди ҳам етарли. Бир нечта кам таъминланган, касали, ногирони бор оилани оталиққа олган замондошимнинг ўзи хозир ёрдамга мухтож. Тўгрида, солиқ даромад эмас, айланма маблагдан олина бошланди. Грузия ва Россия давлатларига ҳавас қилиб ўзлаштирилган “Солиқ реформаси” хали ўзини ўнглаб ололмаган минглаб тадбикорларни бошига қўйилган кунда бўлди! Ким ва қайси калла билан шу реформани ўзлаштирди? Ахир бунақада ишлайман деган одамни ҳам синдириб қўймаймизми?\nСолиқларни ўз вақтида тўлаш шарт, бироқ даромад топишга имкон бермасдан туриб, зўрга топган айланма маблагидан юлаверсак эртага қашшоқлар сони янада кўпаядику! Реформачилар нахотки, тадбиркор ўзидан орттирсагина қўшниси, маҳалладошини қўллаб-қувватлайди деган оддий хақиқатни тан олишмаса! Ёки уларга барибирми? Балки жамият ўта бой, ўта камбагалга ажралиши кимларгадир қўл келар?!\nЭнг ёмони шу реформалар, кимларнингдир маслахати билан чиқарилаётган қарорлар азалий қадриятлар макони бўлган маҳаллаларимиздан ҳам файзни қочиряпти: Фуқоролар йигинида хизмат қилаётганлар ичида камбагал қизини карис, хитой каби гайридинларга узатса диндан чиқяпти эмас, бойиб кетяпти деб ўйловчи калтафаҳмлар тўлиб кетди. Ўша хорижга тегаётган қизларимизнинг аксарияти мажбурликдан, ноиложликдан (мен таниган 18 ёшли қиз “ногирон онам, касалманд опам ва етим жияним битта бошпанали бўлар” деб, 45 ёшли кариснинг ёлгон ваъдасига ишонган. Уйи бўлмаса хам уйланаман деган мард топилмагач бошқа миллат вакилига бўлса ҳам теккан) мавхум жойларга кетяпти деб ўйлайдиган миллатпарварлар кўпми! Интернетда кун ора видеоси тарқалаётган қизларимизнинг қанчаси бой, ўзига тўқ оилада тугилган ? Йиглаб дардини достон қилиб бўлсада “қутаринглар!” деб зорланаётган қизларимиз шунчаки хорижни орзу қилиб қолмагандир? “Кофирга теккандинг, бадтар бўл” деб маломат қилишдан аввал ўша қизнинг маҳалласига бориб суриштирингчи, сизу биз билмаган қанча муаммоси ошкор бўлади! Маҳалла фуқоролар йигини “Бизда фақир йўқ” деб хисобот беришдан аввал ўшандай оилада улгаяётган қизларнинг уволидан қўрқсин! Кимни алдаяпман? Нега маҳалламдан фохиша, ўгри, қотил чиқди? Ахир шу жиноятчи кечагина кўз ўнгимда катта бўлган мўмин-қобил бола, гапирса ердан кўзини узмайдиган фариштадай қиз эдику! Нахотки бефарқлик шундай фожеаларга олиб келади?! Халқ дардини эшитмай, виждон эмас, тепадан келган буйруқларгагина итоат қилаверсам, ёлгон хисобот бераверсам охиратим куймайдими?” деб ўйлаб кўришса яхши бўларди!\nКўрдингизми Ватандошим! Яна хиссиётга берилиб, пойма-пой ёзаётган бўлсамда эзилиб кетяпман. Биттагина уй-жой муаммоси қанча яраларамизни қонатиб ташлади. Ўша қиммат, сифатсиз ва қониқарсиз уйларда ҳам дарди бир дунё мухтож ахоли қатлами йигилган. Бугун уйлар нархини туширмасак, банк фоизларини камайтирмасак эртага улар бадтар фақирлашиб қолмайдими? Қизлари ” эрим уйни қарзини узишга ёрдам беради” деб алданиб, карис, хитойларга эрга тегмайдими? Ўгиллари етишмовчиликдан безиб қотиллик, ўгирилик кўчаларига кириб қолмайдими?\nПрезидентга мурожаат ёзишимга сабаб бўлган, юрагимни тилаётган дардларнинг энг каттаси ҳам шу эди. Ўша автобусда онасининг олдида йиглаб кетаётган болалар келажагини ўйлаганим учун журъат билан ёзишга қарор қилгандим. Агар бу ишга алоқадор масъуллар фақат жигилдонларини эмас, ўша болалар тақдирини ҳам ўйлашганида мардроқ бўлишарди! Шунча Олий мажлис қонунчилик палатаси депутатлари ичидан фақат Расул Кушербаев жон куйдириб , фикрларини ёзди. Қолган туяқушларимизнинг боши қум ичида. Сенаторларимиз эса умуман жим. Балки, ишчи гуруҳ хулосасидан сўнг овозлари чиқар! Ҳар нима бўлганда ҳам яшайдиган уйлари борку!\nМурожаатномани тарқатган оддий одамлар эса изоҳларда ўз дардларини баён этишди. Аслида энг катта бойлигимиз шу халқимиз экан! Минг шукурки, мени қўллаб қувватлашди.\nСтоп! Озгина шошдим.\nСергелидаги уйлар ипотекасига масъул банкир ҳам роса жон куйдириб гапирди. Хатто халққа яхшироқ етиб борсин деб, алохида видеомурожаатнома ҳам тайёрлади. Чайналиб-чайналиб, мужмал қилиб берган маълумотидан “Бадтар бўлларинг, боплаб лақиллатяпмизми? Мени яхшилаб тушунган бўлсаларинг, яқинда 16% дан тўлайсанлар! деган ахборотни англадим.\nҚойил! Аслида ўша эркак:\nМени кечиринг! Қўгирчоқман холос! Айт деган гапларни етказаман. Аслида баъзи мамлакатларда банк фоизи анча паст, Японияда 5% ипотека кредити ҳам бор, аммо биз ҳеч қачон Япония бўла олмаймиз! ” дейишга журъат топа олмади…\nХуллас, ўзимизни ўзимиз алдамайлик! Ривожлангимиз, ўз уйимизда муносиб яшагимиз келяптими бефарқ бўлмайлик! Туртиб-суртиб бўлсада беандиша, беимон, бефахм Ватандошларимизни кўзларини очайлик! Шунда ҳам уйгонишмаса илдиз отмасидан шарт кесиб, уларнинг ўрнига ишлайдиган, юрт учун ёнадиган инсонларни сайлайлик! Балки шунда тараққий этган давлатлар сафига қўшилармиз! Нима дейсиз Ватандош?!\nYazıyı paylaş "Ўзимизни алдамайлик!"


Сиёсий сатира: Нофизийдан нома(87) | TURONZAMIN-Jahongir Muhammadning nashri\nСиёсий сатира: Нофизийдан нома(87)\nPosted on 07/05/2012 by TURONZAMIN\n“Айтдимку, бу ҳали ёш, дакунетига кир тушмасин, улғайса мелисаликка қўяман”\nШундай деб ваҳаҳалаб кулсам, ошнам ҳам, унинг ошнаси ҳам сувдан чиққан мушукдек бўлиб туришибди.\n-Нима гап? Тағин “н.” дейишим керакмиди, ёки “ф.” ми?\n-Бу киши демократ…\n-Демократ бўлса латифага кулмасин деган қоида борми?\n-Тушунмадинг, бу “эшак”, хотини “фил”…\n-Одам маймундан пайдо бўган дейишарди, булар эшак ва филнинг авлодларими?\n-Э, сенга айтмовмидим, Амриқода демократик партиянинг символи эшак, республикачиларники-фил. Булар эр хотин қарама қарши партияда. Эри укеметда, хотини мухолифиятда.\n-Тўппа тўғри, шундай бўлиши керак. Бизда ҳам қайси хонадонга кирманг, шу ҳол, фақат биз “ит-мушук” деймиз, бу ерда “эшак-фил” экан, нармални!\n-Аммо булар ҳар куни тилбезорга чиқиб баҳс қиладилар, ўз партияларини ҳимоясига маҳкам турадилар. Бақир-чақир… Кейин қучоқлашиб уйга қайтадилар. Айниқса ҳозир сайлов кампанияси, буларнинг олгани олтин, сотгани кумуш. Вақтлари тиғиз, чойларини ичамизу кетамиз.\nБуларнинг чойи муздек бўларкан, музхонада тураркан. Ўлган кунимдан энди ҳўплайман деган эдимки улар ваҳимага тушдилар. Тилбезорнинг ҳамма каналларини “айлантира” бошладилар. Ҳаммасида “ти-ти” деган овоз билан экраннинг остида ва устида нимадир ёзмоқда. Демак, нимадир бўлди? Ёмон гапга ўхшайди.\n-Биз ҳам эшитмай қолибмиз, булар ҳам,-деди ошнам.\n-Тўфон келаётган эмиш…\nБирдан ошнамнинг ошнаси ва унинг фан дўхтири унвонли хотини югур-югурлаб подвалга кириб кетишди. Уларнинг орқасидан биз ҳам тушдик. Падвалда бир ҳафталик овқатлар запас қилиб қўйилган экан. Энди ўртага олгандик, жиззахчасига “лип” этиб, свет кетворди. Ўл-а, мақтаган амриқоинг шуми? Сизларда ҳар куни ўчиб туради, деб устимиздан кулишарди, ўзларида ҳам шу аҳвол-ку? Алихўжа Валихўжа, ичган-ичмагани гўжа! Тўфон келади деган гапга свети ўчворди. Агар тўфоннинг ўзи келса нима бўлади?\n“Эшак” билан “фил”нинг падвалида генератори бор экан. Тириллатиб юборди, подвалнинг чироқлари ёнди-қолди. Ташқарига чиқмай, миқ этмай ўтирдик. Падвал ҳам падвал экан. Бир томонда тенис столи, иккинчи томонда блиард. Биттасида “эшак”, иккинчисида “фил” ўйнаса керак-да? Бошқа томонда осиладиган турник. Бу “эшак”ники, аммо “фил” ҳам осилиб турса керак? Нарироқда устидан сакрайдиган “эшак”. Олимпийский эшак. Буниси “фил”ники. Хотинидан ўч олиш учун “дик-дик” эшакнинг устидан сакраб туради. Бу нарса уларнинг муомаласидан ҳам сезилмоқда. “Фил” тинмай “эшак”ка қани, қани дегандек “ҳоней, ҳоней” дейди. Бу “их” деганими ёки “иш”ми? Саволимга ошнам тиржайди:\n-Галава, бу асалим дегани!\nДемак, “эшак”ни асалим дейишади. Қани “эшак” “фил”ни нима дер экан? Кузатдим, у ҳам “асалим” деб қўйди.\nМухолифат билан ҳукумат бир-бирини ғажиб туриши керак эмасми? Топса-топмаса бир-бирига тош, кесак отиш керак. Бизнинг қоидалар бўйича ҳукуматдаги “эшак”, мухолифатдаги “фил”ни аллақачон СНБга сотган ва у бир қамалиб чиқиб, чет элларга қочиб кетган бўлиши шарт. Балки “фил”ни СНБ юбориб, “эшак”нинг қўйнига тиқиб қўйгандир? Шу йўл билан уни назоратга олган бўлса-чи? Бу ёқларда свет ўчмайди дейишарди. Мана ўчаркан? Шундан экан, бу ёқларда ҳам СНБ ишлаши мумкин.\nХуллас, икки дақиқага деб келган жойимизда падвалда тунаб қолдик. Эрталаб турсак, свет ёнибди, аммо минтақада бир миллион одам светсиз экан.\nТилбезорлар ағдарилган дарахтлару йўлларда узилиб ётган электр симларини кўрсатмоқда. Машиналар дабдала, уйлар дабдала, лекин учта штатдан фақат икки кишигина ўлибди. Бизда бўлганда ҳамма нарса жойида қолиб, бир миллион одамнинг дабдаласи чиқарди. Мозор ҳам позор бўларди бунча одамни сиғдира олмай.\nБитта нарса диққатимни тортди. Ҳамма хабарларда айни енгил машинани дарахт босиб қолганини қайта-қайта кўрсатмоқда. Сабабини сўрасам, ошнам тушунтириб берди.\nБиттаси жуда қимматбаҳо машина харид қилибди. Бечора, булутнинг қадри йўқ ой ёнида, фақирнинг қадри йўқ бой ёнида, деб гердайиб юриш учун қимматидан олган-да! Тўфон келишини эшитиб, машинасини панароқ жойга “тортаман” деса, пақ этиб, дарахт босиб қолибди. Бечора “ғийқ” ҳам деёлмай жон берибди. Камбағaлнинг жон бергани билинмас!\nБўлган бўлди, ўлган ўлди, машинани эса суғурта тиклаб берармиш. Телефон ишламаса ҳам гўшак янги, эр ўлса, тўшак янги! Кеча эри қимматбаҳо машина минган бўлса, энди хотин минади.\nУлар ҳам “эшак” ва “фил” бўлсалар керак? Тўфон келишини эшитган “эшак” “фил”ни алдаб-сулдаб ташқира чиқарганов? “Ўлинг-е дадаси, кўтингизни кўтаринг бундоқ, тўфон келаётган эмиш, яп-янги машина ташқарида қоладими? Унга оз пул бердикми? Икки ўғлим икки мамлакатда ишлаб топганини-тутганини тўплаб-тўплаб юборди, дунёнинг пулига шу зормандани олдик, энди тўфоннинг остида қоладими?” Бу ёғи ўзбекча бўлди-а? Лекин бизда суғурта йўқ, борликка бору, аммо йўқда. Оти бор эгари йўқ, кети бор, жигари йўқ.\n“Эшак” билан “фил” бизни кузатиб қолар эканлар, мен ҳали ҳам эзилган машина ҳақида ўйлаётган эдим. Ахир, арзонроғидан олганда, эгаси темир-тақа деб ташқарига чиқмаган ва тирик қолган бўларди. Қаранг, Амриқони бунча мақташади, лекин бетта ҳам кўзни қимматига тикиш касали бор экан. Мақтанма жўра, қупқуруқ ўра!\nЎзимиздан фарқи йўқ дейману аммо “эшак” билан “фил”нинг бир уйда яшагани, яшаганда ҳам эр-хотин бўлиб яшагани бизда ҳеч қачон бўлмаслигига гарантия бера оламан! Чунки бизда “эшак” бор, “фил” йўқ.\nFiled under: 1.BOSH SAHIFA, Nofiziy |\n« Шавкат Муҳаммад Шавкат Муҳаммад »


Twitter фойдаланувчиларнинг шахсий хабарларини шифрлаштиради\nTwitter микроблоглар хизмати ижтимоий тармоқ фойдаланувчилари томонидан жўнатиладиган хабарларни шифрлаштириш механизмини жорий этишни режалаштирмоқда. Бу ҳақда, аноним манбаларга асосланиб, 31 октябрь куни The New York Times газетаси хабар тарқатди. Нашр маълумотларига кўра, шифрлаштириш биринчи галда\nшахсий хабарлар (direct messages)га нисбатан амал қилади. Тахмин қилишларича, янги механизмнинг жорий этилиши фойдаланувчиларнинг хабарлари махсус хизматлар томонидан тутиб олиниб, ноқонуний равишда уни кўриш олдини олади. The New York Times манбасининг сўзларига кўра, янги тизим Twitter ҳозирда ишлаб чиқаётган «янги хавфсизлик чораларининг бир қисми» ҳисобланади. Twitter фойдаланувчиларнинг ёзишмаларини ҳимоя қилиш учун қўшимча ҳимоя механизмларини ишлаб чиқаётгани ҳақидаги хабар умуман Интернетда шахсий ахборотлар хавфсизлиги масаласидаги муҳокамалар авжига чиқаётган вақтда пайдо бўлди. 30 октябрь куни АҚШ Миллий хавфсизлик агентлиги (МХА) Google ва Yahoo! Интернет-компанияларининг дата-центрларини боғлаб турувчи интернет-каналларни кузатиши маълум бўлди. Бу ҳақдаги ахборот The Washington Post газетаси томонидан чоп этилди. Кейинроқ, МХА ушбу ахборотларни рад этиб чиқди.\nОктябрь ойи ўрталарида ОАВ МХА интернет фойдаланувчиларининг электрон почта аккаунтлари ва лаҳзалик хабар алмашиш хизматларига киритган маълумотларини кузатиши ва таҳлил қилиши маълум бўлди. МХА собиқ ходими Эдвард Сноуден томонидан матбуотга тақдим этилган ҳужжатларга кўра, махсус хизмат ходимлари бир кун давомида Yahoo!, Facebook ва Gmail’даги 500 мингдан ортиқ фойдаланувчи маълумотларини кузатишлари мумкин бўлган. The Washington Post ҳисоб-китобларига кўра, бир йил давомида разведка идоралари бутун дунё бўйлаб 250 миллиондан ортиқ контактларга кириш имконини қўлга киритишган.


Агентлик ишчи гуруҳи “Янгитарнов” маҳалласида - Истеъмолчилар ҳуқуқларини ҳимоя қилиш Агентлиги\nАгентлик ишчи гуруҳи “Янгитарнов” маҳалласида\nАгентлик ишчи гуруҳи “Янги тарнов” маҳалласида\nМамлакатимизда “маҳаллабай” ишлаш бўйича тизимнинг жорий этилгани айни муддао бўлди. Кимда, қаерда ва қандай муаммолар бор ва уларни жойида тезкорлик билан қандай ечиш мумкин?\nАна шу мақсадлар йўлида Истеъмолчилар ҳуқуқларини ҳимоя қилиш агентлигининг ишчи гуруҳи тузилиб, ўзига бириктирилган пойтахтимизнинг Юнусобод туманидаги маҳаллаларда аҳолини қийнаётган муаммоларини ўрганиб бормоқда.\nХусусан, Агентлик ишчи гуруҳи “Янги тарнов” маҳалласи ҳудудидаги (муқаддам 6-касалхона бўлган) майдон, Қозитарнов 2-тор кўчасидаги кўп қаватли 1-уй атрофларидаги чиқиндилар тўплангани, Бодомзор йўли кўчасида жойлашган кўп қаватли 3-уйнинг таъмирталаблиги ва бошқа шу каби муаммолар борлигини ўрганди.\nҚисқа вақт мобайнида мазкур ҳудуддаги бино, майдонлар куз-қиш мавсумида тўкилган дов-дарахтлар барглари, йиғилган пластмасса чиқиндиларидан тозаланишига эришилди. 3-уй олдидаги нураб кетган ариқ зовури тозаланди ва таъмирланди.\nХашар йўли билан 1-уй яшовчилари томонидан ерлар чопилиб,текисланди. Бу билан инсонлар соғлиги ва кайфиятига, шунингдек, атроф муҳитга салбий таъсир кўрсатишининг олди олинишига эришилди. Қувонарлиси, бу ишлар аҳолининг саъй-ҳаракати билан амалга оширилди. Эндиликда ишчи гуруҳ томонидан “Янги тарнов” маҳалласида аҳолини, хусусан ёшларни қийнаётган муаммолар ва уларни ҳал қилиш бўйича ўрганишлар давом этмоқда.\nМаълумот ўрнида: “Янги тарнов” МФЙда аҳоли сони 3633та, хонадонлар сони 1282 тани ташкил этади.\nCategories: Фаолият, Янгиликлар 15.02.2021


Конор Макгрегор ёзда Ўзбекистонга келиши мумкин\n24 февраль, 2018, 16:35\nЕнгил вазн тоифасида UFC чемпиони Конор Макгрегор жорий йилнинг июн ойида Ўзбекистонга келиши кутилмоқда.\nSports.uz нашрига маълум бўлишича, ирландиялик спортчи май ойида Германия ва БААга оилавий саёҳат уюштиради. Шундан сўнг Осиёнинг яна бир қатор давлатларида мухлислар билан учрашувлар ташкил қилишни режалаштирган. Ушбу давлатлар орасида Ўзбекистон ҳам бор.\nЭслатиб ўтамиз, Макгрегор енгил вазн тоифасида UFC чемпионлик камаридан маҳрум қилинади. Бу ҳақда ташкилот раҳбари Дана Уайт маълум қилган. Энди чемпионлик камари учун Хабиб Нурмагомедов ва Тони Фергюсон рингга чиқишади. Жанг апрелда бўлади. Агар Конор қайтса, чемпионлик жангида иштирок этади.\nМакгрегор сўнгги марта ўтган йилнинг август ойида бокс қоидалари бўйича ўтказилган тўқнашувда америкалик Флойд Мейвезер билан куч синашиб, 10-раундда нокаутга учраган.


Олтойлик эркак Москвага, Путиннинг олдига сариқ “Запорожец”да келди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Олтойлик эркак Москвага, Путиннинг олдига сариқ “Запорожец”да келди\t10:18, 12 июль 2016\tРоссиянинг Олтой ўлкасида яшовчи Евгений Корчагин президент Владимир Путин билан учрашиш учун Москвага сариқ “Запорожец”да келди, деб хабар берди “Vesti.ru” нашри.\nҲозирча Евгений Корчагин президент қабулига ёзилишга улгурмаган, унинг давлат раҳбарига айтадиган гаплари кўп. Унинг айтишича, сафар давомида она юртида бажарилиши лозим бўлган ишлар кўплигига, масалан, баъзи бир қишлоқларда маош ўрнига озиқ-овқат маҳсулотлари берилганига гувоҳ бўлган. Корчагин президент билан Олтой ўлкасидаги вазият юзасидан, шу жумладан, аслида мавжуд бўлмаган Рубцов заводи ҳақида сўзлаб беришни режалаштирган. Учрашув вақти икки ҳафтадан сўнг маълум бўлади. Агар кузга қолдириладиган бўлса, Евгений Корчагиннинг ватанига қайтиб кетишига тўғри келади.


ИнтерФУТБОЛ :: Харри Реднапп: «Слуцкий – топ-мураббий»\nХарри Реднапп: «Слуцкий – топ-мураббий»\n70 ёшли Харри Реднапп ниҳоят, янги жамоани қабул қилиб олди: унинг олдига «Бирмингем Сити»ни Англия биринчи лигасида олиб қолишдек мураккаб вазифа қўйилганди. Эътиборлиси, фахрий мутахассис ишлари жуда тиғизлигига қарамай, «СЭ» мухбирларининг илтимосларига кўра, интервью учун маълум вақт ажратди.\n- Клубингиз ёзда қайсидир россиялик футболчини ўз сафига қўшиб олиши мумкинми? Дейлик, Фёдор Смолов хусусида нима дея оласиз? Уни биласизми?\n- Ҳм-м-м. Йўқ, танимайман.\n- Смолов - Россия премьер-лигасининг энг яхши тўпурари. Айрим маълумотларга асосан, бу футболчи «Эвертон» сафига қўшилиши мумкин.\n- Қизиқ, жуда қизиқ. Биласизми, россиялик кўплаб футболчилар Англияда муносиб тўп суришган. Шундай экан, яна янги футболчини кўриш анча қизиқарли. Албатта, агар у чиндан ҳам, савияли ўйинчи бўлса, «Эвертон»да муваффақият қозониши ҳеч гап эмас.\n- Айтингчи, нима учун Британия футболида Россия вакиллари йўқ?\n- Мураккаб савол. АПЛда кўплаб мамлакатлардан келган футболчилар тўп суришмоқда. Лекин Россиядан йўқ. Сабаб нима? Балки айни пайт мамлакатда юксак савияли футболчилар саноқлидир...\n- Лекин маҳаллий лигада муносиб футболчилар етарли. Масалан, Квинси Промес...\n- Афсуски, бу футболчи ҳақида ҳам эшитмаган эканман.\n- Наҳотки, ахир «Спартак»нинг голландиялик етакчиси қишда «Ливерпуль» эътиборига тушганди, энди эса «Арсенал»нинг қизиқиши ҳақида гап-сўзлар урчимоқда.\n- Ўзи у қайси позицияда ўйнайди?\n- Промес - ҳужумкор ўйинчи. Қанотларда ҳам, марказда ҳам ишончли тўп суради. «Тўпчилар»га шундай ҳужумчи керакми?\n- Умуман олганда, ҳа. Лекин «Арсенал» ёзда Арсен Венгер жамоаси мақомидан айрилиши мумкин. Шуниси фактки, лондонликларга аввалги нуфузни тиклаш учун шунчаки, яхши ўйинчилар эмас, энг сара футболчилар керак. Сиз айтаётган футболчи савияси қандайлигини эса билмайман.\n- Слуцкий - бу фамилия сизга танишми?\n- Ҳа, аммо у ҳақда етарли маълумотга эга эмасман.\n- Слуцкий ҳозирда ишлаётгани йўқ ва Лондонда малака оширмоқда. Зеро, мақсади - АПЛ ёки чемпионшип жамоаларидан бирини бошқариш. Сизнингча, у юртингизда муваффақият қозона оладими?\n- Албатта, бунга шубҳаланмайман. Бизда турли мамлакатлар вакиллари ишлашади. Слуцкий - топ-мураббий, ўз ишини уддалашга қодир. Футболда жамоа таркиби муҳим аҳамият касб этиши тайин. Агар ўйинчилар савияси талабга жавоб берса, мураббийнинг иш юритиши анча осон кечади, акс ҳолда, ҳарчанд тажрибали бўлмасин, қийналиб қолади.\n- Слуцкий топ-мураббий экан, «Арсенал»га мос тушадими?\n- Ишончим комил эмас. Лекин жамоа соҳибларидан бири россиялик («Арсенал» акцияларининг 30 фоизи Алишер Усмонов тасарруфида). Балки у ватандоши малакаси ва имкониятларидан яхши хабардордир? Аммо клуб раҳбарияти аввало, Арсен Венгер масаласига ойдинлик киритиши лозим.\n- Айтингчи, сизга шундай ассистент керакми?\n- Слуцкийнинг иккинчи ролга кўнмаслиги аниқ. Ахир у доимо биринчи рақамли бўлишга одатланган.


4 March 2021, 11:38\nЎзбекистон, Тошкент – Batafsil.uz. ИИВга ҳавола қилган ҳолда мухбиримиз хабар беришича, Ўзбекистон “Меҳр-4” операцияси доирасида Афғонистондан аёллар ва болаларни олиб келган.\n“Яқинда Афғонистон ва Покистон ҳудудларида ташкил этилган халқаро террорчилик ташкилоти сафларига бориб қўшилиб, кейинчалик Афғонистон ҳудудига ўтган, шунингдек, ушбу ҳудудда яшаган шахсларнинг бир гуруҳи "Меҳр-4" операцияси доирасида юртимизга олиб келинди”, - дея маълум қилмоқда ИИВ.\nҲамкор ташкилотлар кўмагида 24 нафар ана шундай шахслар Сурхондарё вилоятининг Термиз тумани ҳудудида жойлашган “Айритом” чегара пости орқали кутиб олинган. Улар тиббий кўрикдан ўтказилиб, Термиз туманидаги “Даволаш ва соғломлаштириш” маркази биносига жойлаштирилган.\nЭслатиб ўтамизки, "Меҳр-1", "Меҳр-2" ва "Меҳр-3" гуманитар операциялари доирасида Ўзбекистон Яқин Шарқдаги уруш зоналаридан 300 дан ортиқ аёл ва болаларни олиб келган. Бундан ташқари, сўнгги йилларда Афғонистон ҳудудида оғир аҳволга тушиб қолган 100 га яқин фуқаролар ҳам ўз Ватанига қайтарилган.\nШу билан бирга, Стратегик ва минтақалараро тадқиқотлар институти бош илмий ходими Бахтиёр Бобожонов яқинда Тошкентда бўлиб ўтган халқаро анжуманда қуролли можаролар ҳудудидан қайтган шахслар билан олиб борилаётган ишлардаги асосий муаммолар хусусида айтиб ўтган эди.


Хиллари Клинтон аҳволи ёмонлашгани сабабли ҳушидан кетди » Ўзбекистон янгиликлари – Zamin.uz\nАҚШ президентлигига номзод Хиллари Клинтон якшанба куни бўлиб ўтган тадбирда аҳволи ёмонлашди. Интернет тармоқларда Клинтон қўриқчилари ва маслаҳатчилари ёрдамида машинага ўтказилаётган вақтда йиқилгани акс этган видеолар тарқалди. Шундан сўнг номзоднинг штаби 68 ёшли Клинтонга жума куни пневмония ташхиси қўйилганлиги ва унга антибиотик буюрилганлигини маълум қилди. Аввалроқ Клинтон йўтал ҳуружидан қийналаётган бўлиб, мазкур йўталларни аллергия деб изоҳлаётганди. Ушбу хабарлар Клинтоннинг ёмон аҳволи ҳақида миш-мишлар тарқалишига сабаб бўлди, дея хабар беради "Даракчи" нашри.\nКлинтон пневмония ташҳиси қўйилганлигини маълум қилмаганлигининг сабаби аҳволи якшанба кунгача яхши бўлгани билан изоҳлади. У шунингдек шифокор тавсияларига амал қилмаганлигини ҳам тан олди. “Шифокорнинг тавсиясини рад этганимга сабаб мен сайловолди кампаниясидан олдин таътилга чиқиш нияти йўқ бўлганида”, — дейди Клинтон.\nКлинтон сешанба куни Калифорнияга сафарини бекор қилди. Шифокорлар унинг қачон сайловолди фаолиятига қайтиши мумкинлиги ҳақида ҳеч нарса дейишмаяпти.\nТеглар: Ҳиллари Клинтон ҳушидан кетди АҚШ президентлик сайлови\n22:49 Миллиардер Чарльз Кох Хиллари Клинтонга сўзлаш оҳангини ўзгартиришни тавсия қилди